UUM tersenarai dalam kelompok 100 universiti terbaik Asia

SINTOK, 23 Jun - Universiti Utara Malaysia (UUM) tersenarai dalam kelompok 100 Universiti Terbaik Asia dalam senarai Times Higher Education (THE) Asia University Rankings 2023. Menurut Naib Canselor UUM, Prof Dr Mohd Fo'ad Sakdan, universiti itu berjaya membuat lonjakan 56 anak tangga sehingga berada dalam kelompok 100 Universiti Terbaik Asia dalam tempoh tiga tahun sejak 2021."Pada tahun ini, UUM berada di kedudukan ke-99 berbanding 148 pada tahun lalu dan kedudukan ke-155 pada 2021."UUM berkongsi kedudukan kali ini dengan tiga lagi universiti dari luar negara iaitu Jazan University, Arab Saudi; University of International Business and Economics, China dan Cankaya University, Turkiye," katanya dalam kenyataan di sini, hari ini.

(Naib Canselor UUM, Prof Dr Mohd Fo'ad Sakdan)

Mohd Fo'ad berkata lonjakan sehingga 56 anak tangga itu merupakan hasil usaha dan komitmen seluruh warga UUM dalam menjadikan universiti itu sebagai Universiti Pengurusan Terkemuka serta dalam menjayakan Pelan Strategik UUM."Pihak pengurusan ingin mengucapkan terima kasih kepada semua yang terlibat dalam mencipta sejarah manis untuk UUM, terutamanya kepada Naib-naib Canselor sebelum ini, Timbalan-timbalan Naib Canselor dan semua warga UUM."Kedudukan UUM dalam senarai 100 universiti terbaik di Asia ini membolehkan universiti ini bergerak jauh ke hadapan bagi meluaskan lagi jaringan di peringkat nasional dan antarabangsa, " ujarnya. Beliau berkata kejayaan itu juga pastinya tidak mampu dicapai tanpa sokongan padu daripada Kementerian Pendidikan Tinggi yang memberi sokongan kepada UUM untuk terus merealisasikan visi dan misi UUM. THE Asia University Rankings yang dikeluarkan secara tahunan menyaksikan sebanyak 669 universiti seluruh Asia disenaraikan bagi penarafan 2023.


DUN Selangor bubar secara rasmi hari ini

SHAH ALAM, 23 Jun- Dewan Undangan Negeri (DUN) Selangor bagi penggal ke-14 secara rasminya dibubarkan hari ini, sekali gus membuka laluan kepada pilihan raya negeri (PRN) diadakan.Pembubaran itu selaras dengan pengumuman Setiausaha Sulit Sultan Selangor, Datuk Mohamad Munir Bani pada Isnin lepas selepas mendapat perkenan Sultan Sharafuddin Idris Shah.Ini bermakna DUN Selangor yang mempunyai 56 kerusi dibubarkan dua hari lebih awal berbanding tempoh mandat DUN yang bakal berakhir, pada 25 Jun.Dengan pembubaran itu, pentadbiran Selangor kini ditadbir kerajaan sementara sehingga kerajaan baharu dibentuk. Selangor antara enam negeri yang akan mengadakan PRU DUN selain Negeri Sembilan, Pulau Pinang, Kedah, Kelantan dan Terengganu.

Pada Pilihan Raya Umum ke-14, Pakatan Harapan (PH) mendominasi Selangor apabila menang 51 daripada 56 kerusi, diikuti Barisan Nasional (BN) dan PAS masing-masing mendapat empat dan satu kerusi. Kedudukan terkini kerusi sebelum DUN dibubarkan ialah PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua). Manakala PAS, Pejuang dan Warisan masing-masing satu kerusi serta seorang wakil rakyat Bebas.Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan.


Kubur Wang Kelian: Empat warga Thailand diekstradisi ke Malaysia

PUTRAJAYA, 23 Jun - Seramai empat warga Thailand akan dituduh di Mahkamah Sesyen Kangar, Perlis, hari ini berhubung penemuan kem dan kubur di Wang Kelian pada Mei 2015.Menteri Dalam Negeri, Datuk Seri Saifuddin Nasution Ismail berkata keempat-empat mereka antara sepuluh individu hasil permintaan kerajaan Malaysia ketika mengemukakan ekstradisi kepada kerajaan Thailand pada 6 Januari 2017.

“Kes ekstradisi ini telah berjalan di pelbagai peringkat mahkamah di Thailand dan Mahkamah Rayuan Thailand pada 30 Mac lalu akhirnya telah mengeluarkan perintah penahanan ke atas keempat-empat individu tersebut untuk diserahkan kepada Malaysia," katanya menerusi kenyataan.Jelasnya, kerajaan Malaysia menerusi Kementerian Dalam Negeri (KDN) ingin merakamkan setinggi-tinggi penghargaan kepada kerajaan Thailand dan semua pihak yang terlibat dalam memastikan proses ekstradisi bagi kes Wang Kelian ini berjalan lancar.Pada Mei 2015, kerajaan Malaysia dan Thailand menjalankan siasatan bagi mengenal pasti individu yang bertanggungjawab susulan kejadian tersebut.


Isu tuntutan kumpulan Sulu: Peguam yakin Malaysia ada peluang menang - Azalina

(Datuk Seri Azalina Othman Said/ BERNAMA)

KUALA LUMPUR, 22 Jun - Peguam yang dilantik bagi mengendali isu tuntutan Kumpulan Sulu yakin Malaysia mempunyai peluang yang baik untuk menang berdasarkan fakta dan bukti jelas yang menyebelahi negara.Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata ketika ini, beliau mengadakan lawatan bersama Peguam Cara Negara II Datuk Almalena Sharmila Johan (mewakili Jabatan Peguam Negara) dan Duta Besar Malaysia ke Sepanyol Dato Akmal Che Mustafa ke Madrid, Sepanyol di mana lapan individu yang mendakwa waris Sulu memulakan timbang tara.Katanya dalam lawatan itu, beliau telah mengadakan perbincangan dan menerima taklimat daripada firma guaman yang mewakili Malaysia iaitu Uria Menandez dari Sepanyol, Bredin Prat (Perancis), Fietta LLP (United Kingdom) serta perunding perhubungan awam PA Associates (United Kingdom) dalam kes tuntutan tersebut sementara menunggu keputusan Mahkamah The Hague pada 27 Jun ini.“Namun, apa jua keputusan, Kerajaan MADANI kekal dengan pendirian untuk meneruskan usaha memastikan kedaulatan Malaysia terpelihara dalam kes ini,” katanya menerusi hantaran di laman Facebook rasmi beliau hari ini.Justeru, Azalina memohon semua rakyat Malaysia untuk terus memberikan sokongan kepada usaha kerajaan dalam memperjuang isu itu dan mendoakan kejayaan demi kedaulatan tanah air.Kumpulan lapan individu warga Filipina itu dilaporkan mengambil tindakan undang-undang melalui proses timbang tara di Mahkamah Sepanyol untuk mendapatkan pampasan bagi tanah di Sabah yang didakwa telah dipajak oleh nenek moyang mereka kepada syarikat perdagangan British pada 1878.- BERNAMA


Sultan Terengganu berkenan berangkat ke majlis Forum Perdana

HULU TERENGGANU, 23 Jun- Sultan Terengganu, Sultan Mizan Zainal Abidin dan Sultanah Terengganu, Sultanah Nur Zahirah berkenan ke Majlis Forum Perdana Kuala Berang 2023 di Kuala Berang di sini malam tadi.

Forum Perdana bertemakan "Islam Dimartabat Rakyat Muafakat" dihadiri sebahagian besar warga komuniti bandar Kuala Berang.Inti pati forum selama satu jam itu antara lain memfokuskan kehebatan pendidikan serta masyarakat yang bersatu padu, selain membentuk serta melahirkan generasi yang berbudi pekerti.Ia dihoskan moderator Ustaz Mohd Hariri Mohamad Daud.Manakala tiga ahli panelnya terdiri daripada Profesor Madya Dr Sharifah Hayaati Syed Ismail, Pensyarah Kanan Akademi Pengajian Islam Universiti Malaya (UM), diikuti panel kedua Penceramah Bebas, Datuk Zahazan Mohamed serta Pensyarah Kanan Pusat Kajian Syariah Fakulti Pengajian Islam Universiti Kebangsaan Malaysia (UKM), Prof Madya Datuk Dr Mohd izhar Arif Mohd Kashim.Majlis itu turut disiarkan secara langsung di radio Terengganu FM bermula pada pukul 9.00 malam tadi.


Penduduk Jeli mahu Jualan Agro Madani kerap diadakan

JELI, 22 Jun- Kira-kira 1,000 penduduk di daerah Jeli, Kelantan menyerbu Jualan Agro Madani yang diadakan di perkarangan Pertubuhan Peladang Kawasan Jeli, sejak jam 8.00 pagi tadi.Mereka mendapatkan barangan keperluan harian dengan harga lebih murah berbanding pasaran.Seorang pengunjung, Nur Aminah Ismail berkata, program seumpama itu perlu dianjurkan dengan lebih kerap agar dapat meringankan beban setiap isi rumah.Katanya, dengan adanya Jualan Agro Madani, ia membuka peluang kepada penduduk mendapatkan barangan harian dengan harga yang lebih murah."Masa saya sampai itu pun banyak barang. Maknanya ada sambutan, jadi boleh buat lagi kalau ada peluang. Buat selalu pun bagus, kira beri peluang orang kampung. Dengan kos sara hidup sekarang memang mereka ambil sungguh-sungguh peluang ini," kata pengunjung, Nur Aminah Ismail."Memang rendah daripada pasar raya dan kedai runcit, jauh lebih rendah. Maknanya boleh jimat banyak," kata Che Rohaidawati Che Daud"Saya rasa rakyat boleh terima dengan jualan begini. Saya rasa boleh buat selalu. Orang berbelanja untuk beli barang keperluan rumah dalam jumlah yang banyak sekiranya ada jualan murah," kata Khalifah Husin.Sementara itu Pengarah Lembaga Pertubuhan Peladang (LPP) negeri Kelantan, Mohd Hanifa Awang Su berkata Jualan Agro Madani di daerah Jeli merupakan sambungan kepada program yang telah dibuat di beberapa kawasan sebelum ini.Katanya, sambutan yang diterima sangat menggalakkan kerana harga barangan yang dijual 10% hingga 30% lebih murah berbanding harga pasaran."Sangat menggalakkan dan rata-rata daripada ahli Peladang kita ni meminta supaya diadakan lagi program sebegini. Jadi insya-Allah kita akan melihat keperluan ini untuk kita bawa ke peringkat atasan," kata Mohd Hanifa.

(Mohd Hanifa berkata penduduk Jeli mahu Jualan Agro Madani kerap diadakan)


NS Fest 2023 sasar 500,000 pengunjung

(Festival kali ini membawa kelainan dengan penglibatan daripada KUSKOP, KPDN serta Kementerian Pembangunan Desa dan Wilayah)

NILAI, NEGERI, 22 Jun- Kerajaan Negeri Sembilan menyasarkan 500,000 pengunjung bersempena NS Fest 2023 yang bermula hari ini hingga Ahad nanti.Menteri Besar, Datuk Seri Aminuddin Harun berkata penganjuran festival itu membuka peluang kepada usahawan, peladang, penternak dan nelayan mengembangkan perusahaan masing-masing.Tambah beliau, festival kali ini membawa kelainan dengan penglibatan daripada KUSKOP, KPDN serta Kementerian Pembangunan Desa dan Wilayah."Pada kali ini bilangan reruai juga bertambah daripada 209 kepada 256. Pada tahun 2022 kita ada 66 berukuran 10x10 tapi kali ini kita ada 88. Arena kita pula bertambah daripada 78 kepada 98 manakala pesta makanan kita tambah dua lagi menjadi 45."Bilangan usahawan juga meningkat. 400 usahawan akan bersama-sama dengan kita," kata Aminuddin kepada media di sini.

(Datuk Seri Aminuddin berkata NS Fest 2023 sasar 500,000 pengunjung)


MAFS cadang perluas FAMA Fest ke seluruh negara

GOPENG, 22 Jun- Cadangan untuk memperluas penganjuran Festival Lembaga Pemasaran Pertanian Persekutuan (FAMA Fest) ke seluruh negara akan dibincangkan dalam masa terdekat.Timbalan Menteri Pertanian dan Keterjaminan Makanan (MAFS), Chan Foong Hin berkata perbincangan itu akan melibatkan beberapa agensi berkaitan.Jelasnya, sebanyak RM17 juta nilai jualan telah dicatat sejak pertama kali FAMA Fest dianjurkan pada 2017."Biasanya agensi akan membawa perancangan kepada kita dan kita akan bantu mengkoordinasikan antara agensi-agensi dan jabatan-jabatan kerajaan untuk sama-sama kita jayakan.Namun, ini terpulang kepada FAMA berhubung tindakan yang perlu dilakukan serta ia bergantung kepada kemampuan dan kapasiti sedia ada," kata Foong Hin kepada pemberita selepas merasmikan Perak FAMA Fest 2023 di Pusat Transformasi Luar Bandar (RTC) Perak, Gopeng.Tambahnya, sebanyak lima siri penganjuran disasar tahun ini iaitu di Sarawak, Perak, Johor, Pulau Pinang dan Terengganu.Seramai 103 usahawan terlibat dengan FAMA menyasarkan sebanyak RM2 juta nilai jualan dicapai sepanjang lima hari penganjuran program.


Tarik minat belia dalam pertanian, MAFS zahir komitmen tinggi

GOPENG, 22 Jun- Penglibatan golongan belia dalam bidang pertanian sentiasa menjadi keutamaan kerajaan.Timbalan Menteri Pertanian dan Keterjaminan Makanan (MAFS), Chan Foong Hin berkata penggunaan teknologi pintar, kemudahan pinjaman dan penyediaan geran khas diharap dapat menarik minat lebih ramai belia menceburi bidang tersebut.Jelasnya, persepsi yang tidak tepat berkaitan pertanian dilihat antara punca kurangnya minat belia terhadap sektor itu."Dengan teknologi yang ada sekarang, tidak semestinya pertanian diusahakan dengan cara tradisional. Kita juga ada cara "vertical farming" di mana kita boleh tanam sayur-sayuran di dalam keadaan yang terkawal.Selain itu, pengaplikasian "Internet of Things" (IoT) juga dapat menarik minat golongan belia supaya menceburi bidang pertanian sekali gus membantu mereka melihat pertanian ini sebagai peluang kerjaya masa hadapan," kata Foong Hin kepada pemberita selepas merasmikan Perak FAMA Fest 2023 di Pusat Transformasi Luar Bandar (RTC) Perak, Gopeng.Sebanyak RM2 juta nilai jualan disasarkan FAMA sepanjang lima hari penganjuran program tersebut.

(Timbalan Menteri Pertanian dan Keterjaminan Makanan (MAFS), Chan Foong Hin)


Karya sasterawan negara diperkenalkan di sekolah

(Fadhlina ditemu bual selepas merasmikan sambutan ulang tahun DBP yang ke-67)

KUALA LUMPUR, 22 Jun- Beberapa buku tulisan sasterawan negara akan diperkenalkan sebagai bacaan di sekolah bagi memperkasakan penguasaan bahasa Melayu. Menteri Pendidikan, Fadhlina Sidek berkata perbincangan akan diadakan dengan Dewan Bahasa dan Pustaka (DBP) bagi memilih tajuk yang bersesuaian."Kita akan bincang dengan DBP, peringkat KPM kita akan buat penyelarasan untuk lebih banyak lagi proses turun ke sekolah untuk memperkenalkan institusi yang memperkasakan bahasa dalam kalangan masyarakat khususnya kanak-kanak di sekolah," kata Fadhlina selepas merasmikan sambutan ulang tahun DBP yang ke-67 di sini.Selain memperkasakan bahasa melalui penulisan sasterawan, KPM juga melakukan intervensi tertentu bagi mengatasi pelbagai cabaran pendidikan. "Cabaran itu telah pun sambut dalam konteks intervensi-intervensi tertentu juga, tidak adil kita bercakap tentang krisis tanpa membuat satu komitmen berkaitan dengan intervensi dan juga bercakap bahawa itulah cabaran yang sebenarnya kita sedang hadapi dan kita kena kukuhkan," tambahnya.

(Fadhlina berkata perbincangan akan diadakan dengan DBP bagi memilih tajuk yang bersesuaian)


Tiga rakyat Malaysia terima anugerah 'Order of Australia' 2023

(Panglima ATM Jeneral Tan Sri Affendi Buang menerima penghormatan Order of Australia 2023/ Fb Australian High Comission in Malaysia)

KUALA LUMPUR, 22 Jun-Tiga rakyat Malaysia menerima penghormatan Order of Australia pada tahun ini atas sumbangan cemerlang mereka dalam mengukuhkan hubungan dua hala Malaysia dan Australia.Mereka terdiri daripada Penasihat Warisan Persekutuan Pelancongan Sarawak (STF) Datuk Lim Kian Hock, Panglima Angkatan Tentera Malaysia (ATM) Jeneral Tan Sri Affendi Buang dan pemandu pelancong kembara terkenal Tham Yau Kong.Anugerah itu mengiktiraf warga Australia yang telah menunjukkan perkhidmatan cemerlang atau pencapaian luar biasa. Bukan warganegara pula diiktiraf melalui anugerah kehormat.Suruhanjaya Tinggi Australia di Malaysia dalam satu kenyataan menyatakan Lim dikurniakan Pingat Kehormat Kebesaran Australia (OAM) oleh Kuasa Usaha Clare Gatehouse bagi pihak Pesuruhjaya Tinggi Australia Dr Justin Lee, dalam satu majlis yang berlangsung di Suruhanjaya Tinggi di sini pada Selasa.Beliau diiktiraf atas khidmatnya untuk hubungan Australia-Malaysia, khususnya dalam memperingati peranan yang disumbangkan oleh rakyat Australia di Sarawak semasa Perang Dunia II dan dalam perkhidmatan ketenteraan antara kedua-dua negara.“Selama beberapa dekad, Lim mendedikasikan dirinya untuk memperingati Angkatan Bersenjata Australia dan mereka yang berkhidmat bersama dalam Perang Dunia II.Pada 2013, Lim berkempen dan menyokong pengiktirafan kekal Z-Unit Australia atas kegagahan mereka, dengan sokongan Jawatankuasa dan Komuniti Bario Rurum Kelabit, ATM, Jawatankuasa Pembangunan Warisan Persekutuan Pelancongan Sarawak (STF), mendiang Jack Tredrea, keluarga dan rakan komando,” katanya.Jeneral Affendi pula dianugerah Pegawai Kehormat (AO) Order of Australia (Bahagian Tentera) oleh Pesuruhjaya Tinggi pada 8 Mei.Ketua Angkatan Pertahanan Australia, Jeneral Angus J. Campbell turut menghadiri majlis itu yang berlangsung di Suruhanjaya Tinggi Australia di Kuala Lumpur.

(Penasihat Warisan Persekutuan Pelancongan Sarawak (STF) Datuk Lim Kian Hoc menerima penghormatan Order of Australia 2023/Fb Australian High Comission in Malaysia)

Affendi diiktiraf atas khidmat cemerlangnya dalam mengukuhkan hubungan pertahanan antara Australia dan Malaysia melalui komitmen, kepimpinan dan wawasan strategiknya sebagai Panglima ATM.Beliau memperjuangkan kehadiran Australia di Malaysia dan penyertaannya dalam Perjanjian Pertahanan Lima Negara, aktif menyokong pengekalan penglibatan pertahanan dengan Australia semasa pandemik COVID-19 dan meningkatkan kesalingoperasian dan kerjasama antara Angkatan Pertahanan Australia dan ATM.Sementara itu, Lee pada 24 April menganugerah Pingat Kehormat kepada Tham dalam Bahagian Am Order Australia (OAM) di Sandakan selepas hari peringatan ANZAC.Tham diiktiraf atas jasanya memperingati pengorbanan tawanan perang Australia di Malaysia, khususnya sepanjang kawat maut Sandakan-Ranau (1942-1945).Semasa Perang Dunia II, hampir 2,500 tawanan perang (POW) mati secara tragis di Sabah, termasuk lebih 1,000 daripadanya kehilangan nyawa dalam tragedi kawat maut, dengan 1,800 daripadanya terdiri daripada warga Australia.“Tham, seorang pemandu pelancong yang sangat dihormati dan pakar kembara hutan, telah memain peranan penting dalam menyerlahkan keberanian dan ketahanan tawanan perang terbabit. Beliau membiayai kembara pencarian trek kawat maut Sandakan-Ranau dan membantu menubuhkan beberapa tugu peringatan di sepanjang laluan itu,” menurut kenyataan itu.Pada tahun 2006, Angkatan Pertahanan Australia mengiktiraf usaha Tham dengan menghantar delegasi untuk menjadi warga Australia pertama yang melintasi bahagian trek yang 'hilang' itu sejak 1947.Sejak kembara pertama itu, Tham bekerja tanpa jemu menceritakan kisah kawat maut kepada khalayak yang lebih luas dengan mewujudkan laluan berbasikal di bawah trek, menganjur program untuk pelajar dan kerap memberi syarahan kepada pemandu pelancong tempatan mengenai kepentingan penceritaan sejarah perang itu kepada rakyat Australia dan Malaysia.- BERNAMA


Tan Sri Acryl Sani bersara

KUALA LUMPUR, 22 Jun- Lagu tema filem 'James Bond' : The Name's Bond James Bond bergema di Medan Perbarisan, Pusat Latihan Polis (PULAPOL) apabila bekas Ketua Polis Negara, Tan Sri Acryl Sani Abdullah Sani mempamer bakat beliau sebagai konduktor muzik.Beliau memimpin Pancaragam PDRM dalam satu persembahan khas dalam Majlis Perbarisan Perpisahan & Paluan Berundur bersempena persaraan rasminya hari ini.Acryl Sani tiba pada pukul 5.00 petang diiringi isteri, Puan Sri Ir Zaitun Mohd Isa.Majlis dihadiri Ketua Polis Negara, Tan Sri Razarudin Husain; Timbalan Ketua Polis Negara, Datuk Seri Ayob Khan Mydin Pitchay; pegawai-pegawai tinggi dan kanan polis; pegawai-pegawai awam PDRM dan ahli-ahli Persatuan Keluarga Polis (PERKEP).Upacara yang dimulakan dengan Pemeriksaan Kawalan Kehormatan disusuli nyanyian lagu 'Negaraku' dan 'Sang Saka Biru'; diisi dengan Kawalan Kehormatan (Kawad Istiadat) oleh Panji-panji Utama PDRM, Panji-panji Unit dan Panji-panji Batalion, Lintas Hormat Pesawat oleh Pasukan Gerakan Udara (PGU) PDRM dan persembahan khas oleh Pancaragam Pusat PDRM .Turut dipersembahkan, sajak yang dideklamasikan khusus buat Acryl Sani sebagai tanda penghargaan dan terima kasih atas segala jasa bakti beliau sepanjang berkhidmat dalam PDRM.Majlis selesai kira-kira 6.00 petang dengan Acryl Sani, isteri dan keluarga diarak keluar meninggalkan majlis menaiki kenderaan rasmi PDRM.


Triti Persempadanan Laut Malaysia-Indonesia, jangan manipulasi isu untuk politik

(Gambaran kawasan umum di laut Sulawesi dipaparkan pada skrin semasa sesi libat urus bersama media di Wisma Putra/BERNAMA)

KUALA LUMPUR, 22 Jun- Semua pihak diminta tidak mempolitikkan isu Triti Persempadanan Laut Wilayah antara Malaysia dan Indonesia yang termeterai pada 8 Jun lalu.

Menurut Menteri Luar Negeri, Datuk Seri Dr Zambry Abdul Kadir perkara tersebut tidak sepatutnya dijadikan sebagai modal parti politik bagi meraih sokongan menjelang pilihan raya akan datang.Setiap pemimpin parti politik, perlu bersikap bertanggungjawab dalam perkara yang disampaikan kepada pengundi dan tidak harus memanipulasikan daripada isu yang tidak sahih.

(Menteri Luar Negeri, Datuk Seri Dr Zambry Abdul Kadir)

"Oleh yang demikian kerajaan memandang serius yang berkaitan dengan kerahsiaan bahan-bahan maklumat-maklumat yang tidak boleh dan termasuk juga penularan maklumat yang palsu yang dikatakan daripada kementerian atau daripada menteri.“Sekiranya timbul sebarang keraguan, pihak terlibat boleh merujuk perkara itu kepada Parlimen atau kerajaan. Perdana Menteri Datuk Seri Anwar Ibrahim juga sudah memberi penjelasan di Dewan Rakyat baru-baru ini,” katanya semasa Sesi Libat Urus Bersama Media mengenai Triti Persempadanan Laut Wilayah Di Kawasan Paling Selatan Selat Melaka dan Triti Persempadanan Laut Wilayah (Separa) di Laut Sulawesi Antara Malaysia dan Indonesia, di sini.Turut hadir, Ketua Setiausaha Kementerian Luar Datuk Amran Mohamed Zin dan Ketua Pengarah Ukur dan Pemetaan Mohammad Zaki Mohd Ghazali.Tuduhan yang menyatakan persetujuan persempadanan itu melibatkan keseluruhan Laut Sulawesi atau dirujuk sebagai Anbalat oleh Indonesia juga tidak benar.


Dewan Negeri Kelantan bubar

KOTA BHARU, 22 Jun- Dewan Negeri Kelantan yang mempunyai 45 kerusi, dibubarkan secara rasmi hari ini bagi memberi laluan kepada pilihan raya. Ia susulan pengumuman Menteri Besar, Datuk Ahmad Yakob pada Rabu lepas bahawa pembubaran Dewan Negeri ke-14 mendapat perkenan Sultan Kelantan, Sultan Muhammad V.Pembubaran berkuat kuasa enam hari lebih awal, berbanding tempoh mandat yang berakhir pada 28 Jun.Pilihan Raya Dewan Negeri Kelantan kali ini dijangka menyaksikan Barisan Nasional (BN)menjalin kerjasama politik dengan Pakatan Harapan (PH) manakala PAS yang menerajui Kelantan sejak 1990 membentuk kerjasama dengan Bersatu menerusi Perikatan Nasional (PN).

(Datuk Ahmad Yakob  berkata Dun Kelantan bubar secara rasmi hari ini)


Niaga hadapan emas ditutup rendah

KUALA LUMPUR, 22 Jun- Niaga hadapan emas di Bursa Malaysia Derivatives ditutup rendah hari ini selepas Pengerusi Rizab Persekutuan AS Jerome Powell membayangkan akan ada lebih banyak kenaikan kadar faedah bagi menangani inflasi.Nota penyelidikan runcit RHB berkata niaga hadapan emas New York Comex rendah pada Rabu disebabkan penurunan harga masih kekal dalam kawalan, harganya merosot US$2.80 untuk ditutup lebih rendah pada US$1,944.90 yang mana ia diniagakan menghampiri paras terendah sebulan.Logam berharga itu bermula pada paras US$1,948 tetapi jatuh ke paras terendah sehari pada US$1,929.30 sebelum melantun semula dan ditutup pada US$1,944.90.Pada penutup dagangan, kontrak bulan semerta Jun 2023 susut kepada US$1,932.50 setiap troy auns daripada US$1,937.30 setiap troy auns semalam.Kontrak untuk Julai 2023, Ogos 2023, September 2023 dan Oktober 2023 masing-masing ditutup pada US$1,941.4 setiap troy auns.Jumlah dagangan jatuh kepada 24 lot daripada 35 lot pada Rabu manakala kepentingan terbuka merosot kepada 62 kontrak daripada 90 kontrak.Harga emas fizikal berada pada US$1,925.65 setiap troy auns seperti yang diterbitkan oleh London Bullion Market Association pada 21 Jun. - BERNAMA


RM50 juta bagi pelaksanaan Geran Khas Hasanah 4

KUALA LUMPUR, 22 Jun- Dana padanan berjumlah RM50 juta diperuntukkan kepada Yayasan Hasanah bagi pelaksanaan inisiatif impak sosial menerusi Geran Khas Hasanah Siri Empat.

Perdana Menteri, Datuk Seri Anwar Ibrahim yakin inisiatif bawah Khazanah Nasional itu mampu menyumbang kepada sosioekonomi komuniti terpinggir. Beliau turut menyeru Syarikat Berkaitan Kerajaan (GLC) dan badan korporat menjalin kerjasama untuk tampil dengan penyelesaian inovatif bagi menyokong perusahaan impak sosial dan pertubuhan masyarakat sivil. "Kita telah melihat kejayaan perusahaan impak sosial terlibat menerusi kerjasama mereka menyumbang kepada peningkatan daya saing dan daya tahan ekonomi. Ini sekali gus memberi manfaat kepada sosioekonomi rakyat," katanya Anwar yang juga Menteri Kewangan menyatakannya dalam ucaptama yang disampaikan Menteri Pembangunan Wanita, Keluarga dan Masyarakat, Datuk Seri Nancy Shukri di majlis penutupan rasmi Persidangan Global Asian Venture Philanthropy Network (AVPN) 2023 di sini.

(Datuk Seri Nancy Shukri di majlis penutupan rasmi Persidangan Global Asian Venture Philanthropy Network 2023 anjuran bersama Khazanah Nasional di sini)


Johor dominasi perdagangan eksport, import negara

JOHOR BAHRU, 22 Jun- Johor kembali mendominasi perdagangan eksport dan import negara apabila mencatatkan prestasi perdagangan RM247.59 juta setakat Januari hingga April 2023.  Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz berkata berdasarkan rekod semasa Johor menyumbang hampir 30% jumlah perdagangan eksport negara melalui sektor petrokimia dan ekonomi digital.

(Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz)

"Johor adalah satu contoh di mana daripada segi prestasi penyelarasan atau pelaksanaan adalah yang tertinggi di Malaysia.Contohnya bila pelabur datang kadang-kadang ada yang tidak dapat dilaksanakan tetapi berdasarkan rekod prestasi, di Johor hampir 98% daripada projek yang diumumkan telah dapat dilaksanakan," kata Zafrul kepada pemberita selepas selepas mengadakan Mesyuarat Jawatankuasa Bersama Penyelarasan Industri (JBI) di Kota Iskandar, Johor.  Sementara itu, Menteri Besar Johor, Datuk Onn Hafiz Ghazi turut menambah, mekanisme pemudah cara dalam urusan perdagangan dan pelaburan merupakan antara faktor penyumbang kepada pertumbuhan ekonomi tersebut.  "Bagaimana kita mahu membantu mereka kerana masa adalah wang.Maka daripada segi pendokumentasian atau pun untuk mereka berniaga di sini kalau dulu mengambil masa yang lama mungkin enam bulan ke atas, hari ini kita telah kurangkan kepada tiga bulan dan ke bawah, Insya-Allah," kata Onn Hafiz kepada pemberita, hari ini.

(Menteri Besar Johor, Datuk Onn Hafiz Ghazi)


KUSKOP salur geran RM38.7 juta kepada usahawan di Negeri Sembilan

NILAI, 22 Jun- Sebanyak RM38,779,995 geran pembiayaan dan bantuan di salurkan kepada usahawan dan koperasi yang berdaya maju di Negeri Sembilan.

Menteri Pembangunan Usahawan dan Koperasi, Datuk Ewon Benedick berkata pembiayaan diberikan pada Program Jelajah Usahawan dan Koperasi MADANI (PJUKM) negeri ini bersempena penganjuran Karnival Negeri Sembilan (NS Fest 2023).Beliau berkata program tersebut bertujuan memperkasa agenda keusahawanan dalam kalangan usahawan di peringkat negeri.

(Menteri Pembangunan Usahawan dan Koperasi, Datuk Ewon Benedick)

"Sebanyak 38.7 juta keseluruhannya disalurkan oleh agensi-agensi kementerian iaitu Amanah Ikhtiar Malaysia, SME Bank, Bank Rakyat, Suruhanjaya Koperasi Malaysia (SKM) dan juga SME Corp. Malaysia. "Kita berharap kementerian dan agensi-agensi akan terus dapat bekerjasama dengan kerajaan negeri Negeri Sembilan supaya lebih banyak dan lebih ramai lagi usahawan dan koperasi di negeri ini yang akan mendapat pembiaayaan daripada agensi agensi kita ini", katanya ketika ditemui Media selepas Perasmian Program Jelajah Usahawan dan KoperasiMadani 2023 (PJUKM 2023) Negeri Sembilan di Dataran Nilai.PJUKM merupakan inisiatif KUSKOP bagi mewujudkan ekosistem keusahawanan inklusif disamping pendedahan serta maklumat berkenaan program dan inisiatif kementerian dan agensi.Dalam pada itu, beliau turut memaklumkan, program seumpama itu akan diteruskan ke dua buah negeri iaitu Terengganu dan Pulau Pinang.


Konsep Malaysia Madani, wadah penyatuan negara berbilang bangsa - Pakar

KUALA LUMPUR, 22 Jun- Ekstremisme beragama dan perkauman sempit merupakan anasir yang perlu dielak dalam mewujudkan masyarakat berbilang kaum yang harmoni. Pengerusi Institut Kefahaman Islam Malaysia (IKIM), Datuk Dr. Muhammad Nur Manuty berkata konsep Madani yang digagaskan menerusi kerajaan hari ini dilihat berupaya menangkis fahaman itu.Jelasnya, teras pembinaan Malaysia Madani yang menekankan aspek menghormati dan meraikan kepelbagaian merupakan benteng menentang ekstremisme agama dan perkauman. "Sekiranya diambil dengan prinsip kemuliaan insan, pelbagai bangsa, suku kaum, agama dan sebagainya tidak menjadi halangan daripada perspektif Islam untuk melihat sebuah bangsa Malaysia yang bersatu. Seandainya ekstremisme agama dan perkauman ini tidak dikawal, ia pasti akan menghancurkan negara.Kita melihat enam rukun yang terdapat dalam Malaysia Madani itu, sangat bertepatan dengan kehendak agama Islam. Umpamanya dalam aspek kemampanan dan mahu melihat malaysia yang bertamadun, maju kehadapan, progresif dalam pembangunan fizikal dan tidak meninggalkan pembangunan kerohanian," kata Dr. Muhammad secara eksklusif kepada pemberita RTM ketika dihubungi.Tambahnya, kesamarataan antara kaum perlu diteruskan tanpa meleburkan identiti bangsa lain demi keamanan sejagat.


KDN akan naik taraf pos PGA seluruh negara

KUALA LUMPUR, 22 Jun- Sejumlah 151 pos kawalan Pasukan Gerakan Am (PGA) di seluruh negara akan dibaik pulih. Menteri Dalam Negeri, Datuk Seri Saifuddin Nasution Ismail berkata inisiatif itu diambil bagi memastikan keselamatan dan keselesaan anggota yang bertugas di sempadan negara. "Kita nak naik taraf supaya keadaan kondusif. Ini adalah pos barisan hadapan, mereka ditempatkan di lokasi-lokasi strategik, mereka kawal selia segala aktiviti membabitkan penyeludupan.RM45 juta adalah anggaran yang kami sasarkan dan optimis akan dapat diadakan untuk membolehkan logistik pos PGA itu dapat kami uruskan dalam masa terdekat," kata Saifuddin kepada pemberita di ibu negara.Tambahnya, hasil pemantauan mendapati bahawa keadaan pos kawalan itu sebahagiannya berada dalam keadaan daif dan memerlukan pembaikan.


Saifuddin yakin kredibiliti KPN dan TKP baharu kemudi PDRM

KUALA LUMPUR, 22 Jun- Pelantikan Ketua Polis Negara dan Timbalan Ketua Polis yang baharu disifatkan sebagai satu gandingan yang mantap dan mampu meneruskan kecemerlangan Polis Diraja Malaysia (PDRM). Menteri Dalam Negeri, Datuk Seri Saifuddin Nasution Ismail menyatakan keyakinan terhadap kedua pemimpin itu, mengemudi badan keselamatan negara ke arah lebih baik. "Saya yakin dan percaya bahawa PDRM di bawah kepimpinan Tan Sri Razaruddin akan dapat diteruskan, meneruskan legasi kecemerlangan yang ditinggalkan Tan Sri Acryl Sani.Dengan gabungan baharu bersama, Datuk Ayob Khan sebagai Timbalan Ketua Polis, saya percaya ini satu gandingan yang sangat mantap," kata Saifuddin kepada pemberita selepas Majlis Serah Terima Tugas Ketua Polis Negara dan Timbalan Ketua Polis Negara di ibu negara.Tambahnya, isu sensitif melibatkan 3R iaitu Agama (Religion), Raja (Royalty) dan Kaum (Race) perlu terus diberi perhatian pasukan itu.

"Teguran SUHAKAM termasuk trend 3R itu pada tahun 2020. Sekarang trend itu menjadi trend membimbangkan apabila contohnya wujud pertembungan politik misalnya, dijadikan pertembungan agama. Situasi itu menjadikan negara dalam keadaan tidak baik.Lebih teruk lagi, apabila kita tengok ada kritikan terbuka tanpa adab terhadap institusi diraja. Trend itu tidak sihat, maka yang menduduki jawatan nombor satu dalam polis ini harus memainkan peranannya mengawal serta menjernihkan situasi ini," tambahnya.Beliau mengharapkan Pilihan Raya Negeri (PRN) kali ini, tidak berlaku perkara sedemikian bagi memastikan kelancaran proses tersebut.


Kubur besar di Wang Kelian: Suspek warga Thailand didakwa esok

KUALA LUMPUR, 22 Jun- Empat warga Thailand yang disyaki terlibat kes penemuan kem dan kubur di Wang Kelian, Perlis pada 2015 akan dihadapkan ke Mahkamah Sesyen Kangar, Perlis esok bagi tujuan pertuduhan.Menteri Dalam Negeri, Datuk Seri Saifuddin Nasution Ismail dalam kenyataan berkata kerajaan Malaysia dan Thailand menjalankan siasatan bagi mengesan dan mengenal pasti individu yang bertanggungjawab susulan kejadian tersebut.Beliau berkata Kerajaan Malaysia telah mengemukakan permintaan ekstradisi kepada Kerajaan Thailand ke atas sepuluh individu pada 6 Januari 2017.

"Sepanjang tempoh lebih enam tahun ini, Kerajaan Malaysia dan Kerajaan Thailand berusaha untuk mengesan semua individu itu bagi melaksanakan proses ekstradisi."Hasil kerjasama baik antara kedua-dua negara, empat daripada 10 individu berkenaan berjaya dikesan dan dihadapkan ke mahkamah Thailand bagi tujuan ekstradisi."Kes ekstradisi ini berjalan di pelbagai peringkat mahkamah di Thailand dan Mahkamah Rayuan Thailand pada 30 Mac lalu sebelum akhirnya perintah penahanan ke atas keempat-empat individu itu dikeluarkan untuk diserahkan kepada Malaysia," "Berdasarkan perintah Mahkamah Rayuan Thailand ini, penyerahan keempat-empat individu terbabit telah dilaksanakan pada 22 Jun 2023", katanya dalam kenyataan, hari ini.Beliau berkata Kerajaan Malaysia amnya dan Kementerian Dalam Negeri (KDN) khususnya merakamkan setinggi-tinggi penghargaan kepada Kerajaan Thailand dan semua pihak yang terlibat dalam proses ekstradisi kes Wang Kelian ini."Kerajaan Malaysia juga berharap kerjasama dapat diteruskan bagi menjejaki individu lain yang terlibat untuk dihadapkan ke muka pengadilan", katanya.


Perjanjian CPTPP, rancakkan lagi inovasi negara - Fahmi

KUALA LUMPUR, 22 Jun- Perjanjian Komprehensif dan Progesif bagi Perkongsian Trans-Pasifik (CPTPP) yang bakal ditandatangani United Kingdom (UK) dilihat dapat merancakkan lagi inovasi pelbagai bidang di negara.Menteri Komunikasi dan Digital, Fahmi Fadzil berkata UK merupakan salah satu daripada lima pasaran utama yang menyumbang kepada nilai pelaburan terbesar di Malaysia iaitu 12.3 peratus."Ini adalah masa yang sesuai kerana United Kingdom sebuah negara yang menumpukan pada inovasi. Ia negara ketiga terkemuka daripada segi inovasi selepas Amerika Syarikat dan China, harus melihat Malaysia sebagai hab, sebagai landasan pelancaran ke seluruh Asia Tenggara," kata Fahmi dalam ucapannya pada Majlis Makan Tengah Hari bersama Pemain Industri Pusat Data dan Pengkomputeran Awam di ibu negara hari ini.

Selain itu, Fahmi memaklumkan industri Pusat Data (DC) dan Industri Awan telah menyumbang nilai pelaburan sebanyak RM59 bilion menyasarkan pendapatan sehingga RM3.6 bilion menjelang 2025 sejajar inisiatif MyDigital.Nilai pelaburan tersebut mampu menawarkan sebanyak 952 peluang pekerjaan manakala pendapatan yang dicapai industri ini tahun lepas telah melepasi RM2 bilion.


(Lebih 300 saringan mamogram percuma disediakan bersempena Program Minggu Kesedaran Kanser di Labuan yang melabuhkan tirainya hari ini)

LABUAN, 22 Jun- Purata 35 orang dikesan menghidap kanser di Labuan setiap tahun.Menurut Timbalan Pengarah Perubatan Hospital Labuan, Dr. Ishvinder Singh Parmar berkata data itu amat membimbangkan."Saya rasa kesedaran masih kurang. Kami di Jabatan Kesihatan dengan pihak NGO dan MAKNA (Majlis Kanser Negara) juga sering buat program khidmat masyarakat untuk memupuk kesedaran. Buat masa ni memang nampak memberangsangkan tapi perlu buat ini berterusan dan diharapkan pada masa depan Labuan akan ada mamogram sendiri," kata beliau kepada media di sini.Lebih 300 saringan mamogram percuma disediakan bersempena Program Minggu Kesedaran Kanser di Labuan yang melabuhkan tirainya hari ini.Melalui program mamogram bergerak yang dibawa daripada kota kinabalu Sabah ke Labuan, pelbagai saringan kesihatan disediakan secara percuma, termasuk pemeriksaan kanser serviks dan kanser usus.Program anjuran bersama MAKNA Sabah dan Lions Club Labuan itu telah diadakan selama tujuh hari dan mendapat sambutan menggalakkan warga Labuan.

(Dr. Ishvinder berkata 35 pesakit kanser dikesan di Labuan setiap tahun)


Pakej Rahmah Insurans, Rahmah Takaful, perlindungan terbaik, kadar rendah

(Datuk Seri Sahuddin Ayub melancarkan Jenama Pakej Rahmah Insurans dan Takaful di Majlis Perhimpunan Bulanan KPDN, Putrajaya)

PUTRAJAYA, 22 Jun- Perlindungan insurans menerusi 'Pakej Rahmah Insurans' dan 'Pakej Rahmah Takaful' kini boleh dinikmati rakyat terutamanya golongan B40.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata pakej tersebut memberi perlindungan terbaik kepada pengguna dengan kadar pelan yang rendah.Beliau berkata pelaksanaannya seiring Program Payung Rahmah menerusi segmen perlindungan harta benda dan diri seperti penunggang kenderaan bermotor.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Jadi kita dapat melihat bagaimana ia sangat mudah, sangat murahlah boleh kata sangat-sangat murah dan inilah peluang khususnya kepada penunggang-penunggang dan pembonceng-pembonceng motorsikal yang kita rasakan kali ini dapat diberikan perlindungan sekiranya berlakunya kemalangan ataupun kematian dalam kalangan mereka", katanya dalam sidang akhbar selepas menyempurnakan Majlis Perhimpunan Bulanan KPDN di sini, hari ini.Sebagai permulaan, dua syarikat insurans termasuk Allianz Malaysia dan Etiqa menawarkan perlindungan kemalangan peribadi, sehingga RM50,000 dan RM80,000.Selain itu, Allianz Malaysia turut memperkenalkan perlindungan MotorcyclePlus yang menawarkan perlindungan tambahan seperti Kemalangan Diri sehingga RM10,000 untuk penunggang dan pembonceng motosikal.Manakala Etiqa pula menawarkan pengguna mempunyai fleksibiliti untuk membayar premium atau sumbangan bulanan hanya dengan kadar RM5.00 atau tahunan dengan RM36.00 termasuk cukai jualan.Permohonan boleh dibuat seluruh warganegara berusia 16 hingga 65 tahun serta boleh diperbaharui sehingga usia 70 tahun.


Malaysia berpotensi menjadi hab syarikat teknologi antarabangsa

(Fahmi menyampaikan ucapan pada sesi libat urut bersama wakil Pusat Data (DC) dan Industri Awan/BERNAMA)

KUALA LUMPUR, 22 Jun- Kementerian Komunikasi dan Digital komited memperkasakan ekonomi digital negara dengan membangunkan hab syarikat pemula dan industri digital serantau.Menterinya, Fahmi Fadzil optimis pelaksanaannya mampu merancakkan lagi pertumbuhan ekonomi sekali gus menjadikan Malaysia sebagai Harimau Digital Asia. "Malaysia merupakan sebuah negara yg semakin kompetitif dari segi sewaan bangunan, prasarana yang disediakan, bakat yang kita ada yang mudah berbahasa Inggeris dan pelbagai bahasa lain. "Maka saya lihat Malaysia boleh menjadi hab syarikat-syarikat teknologi yang mungkin lahir di UK untuk mereka bertapak di Malaysia dan melebarkan sayap ke rantau Asia Tenggara," kata Fahmi dalam program media D Conference 2023 anjuran Malaysia Digital Association di sini.Jelasnya, hubungan dua hala Malaysia-United Kingdom membuka peluang lebih luas memandangkan UK merupakan negara ketiga selepas Amerika Syarikat dan China dari segi inovasi.Reputasi Malaysia sebagai destinasi yang selamat mampu menarik minat syarikat-syarikat luar di rantau ini sekali gus menjadikan Malaysia 'Gerbang ke Asia' bagi syarikat-syarikat digital antarabangsa.

(Fahmi (tengah) bergambar bersama wakil Pusat Data (DC) dan Industri Awan selepas sesi libat urus/BERNAMA)


PRN: PDRM tempatkan 40,000 anggota di enam negeri

(Datuk Seri Saifuddin Nasution Ismail menyaksikan penyerahan dokumen tugas Timbalan KPN antara Tan Sri Razarudin Husain (kiri) kepada Datuk Seri Ayob Khan Mydin Pitchay (kanan) pada majlis serah terima tugas di PULAPOL/BERNAMA)

KUALA LUMPUR, 22 Jun- Dianggarkan seramai 40,000 anggota polis akan ditempatkan di enam negeri yang terlibat dalam Pilihan raya Negeri (PRN).Menteri Dalam Negeri, Datuk Seri Saifuddin Nasution Ismail berkata ketika ini penyusunan dan persiapan anggota sedang dirangka bagi tujuan tersebut. Tegasnya, pihak PDRM sentiasa bersiap siaga memastikan ketenteraman awam khususnya bagi mendepani PRN, sekali gus, memberi peluang kepada masyarakat menjalankan tanggungjawab sebagai pengundi dengan selesa.

(Menteri Dalam Negeri, Datuk Seri Saifuddin Nasution Ismail)

"Sekarang PDRM dalam penyusunan untuk menempatkan dalam anggaran hampir 40,000 anggota bertugas di enam negeri, sama ada anggota dalam negeri berkenaan atau didatangkan dari negeri yang tidak terlibat PRN. Ini bertujuan untuk memastikan keselamatan dalam negara terjaga terutama di negeri berlaku PRN. "Polis akan tampil dalam keadaan siap siaga bagi memastikan semua undang undang itu dapat berjalan dengan baik dan tidak ada aspek pelanggaran", katanya ketika ditemui pemberita selepas Majlis Serah Terima Tugas Ketua Polis Negara dan Timbalan Ketua Polis Negara di ibu negara.Hadir sama pada majlis ini, Timbalan Menteri Dalam Negeri, Datuk Seri Dr Shamsul Anuar Nasarah. Tan Sri Razarudin Husain dilantik sebagai Ketua Polis Negara ke-14 selama dua tahun berkuatkuasa mulai 23 Jun 2023 sehingga 22 Jun 2025.Beliau menggantikan Tan Sri Acryl Sani Abdullah Sani yang dilantik sebagai Ketua Polis Negara ke-13 pada tahun Mei 2021.

Manakala, Datuk Seri Ayob Khan Mydin Pitchay dilantik sebagai Timbalan Ketua Polis Negara mulai 23 Jun 2023.


Unjam: Jabatan Perikanan Johor capai sasaran

PONTIAN, 22 Jun-Kerajaan Johor menerusi Jabatan Perikanan negeri telah mencapai sasaran melabuhkan 140 peranti pengumpulan ikan atau Unjam di tiga perairan negeri tersebut tahun ini.Menurut Exco Pertanian, Industri Asas Tani dan Kemajuan Luar Bandar Johor, Datuk Zahari Sarip inisiatif tersebut melibatkan peruntukan sebanyak RM100,000 daripada kerajaan negeri yang bertujuan meningkatkan hasil tangkapan ikan di negeri berkenaan.Menurut Zahari lagi, sebanyak 137 unjam dilabuhkan di perairan Pontian dan Batu Pahat manakala tiga lagi unjam dilabuh di perairan Ayer Baloi."Kami memahami para nelayan memerlukan sokongan Jabatan Perikanan negeri bagi memastikan bekalan ikan mencukupi."Salah satu inisiatif yang dilakukan ialah penurunan unjam dan tukun di sebelah timur dan di bahagian barat pantai Johor", katanya semasa mengadakan program Libat urus bersama komuniti perikanan di Jeti Ayer Baloi di sini.Dalam majlis sama, seramai 80 nelayan kategori A menerima lesen sampan khas, melibatkan 17 pangkalan nelayan di sini.

(Exco Pertanian, Industri Asas Tani dan Kemajuan Luar Bandar Johor)


Jemaah B40 dan M40 yang terpilih selepas rayuan perlu bayar kos penuh haji

MEKAH, 22 Jun - Jemaah haji B40 dan M40 yang terpilih ke Tanah Suci pada tahun ini selepas rayuan mereka diterima perlu membayar jumlah penuh RM30,850 kerana tidak berada dalam giliran untuk tunai haji pada tahun semasa.Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar berkata berdasarkan giliran tahun ini keutamaan diberikan kepada mereka yang terpilih untuk menunaikan haji pada 2020, 2021 dan 2022 yang tertangguh akibat COVID-19.

"Apabila ada kekosongan kerana jemaah lain tolak atas sebab tertentu, kita buka giliran kepada mereka yang berada di luar giliran. Giliran mereka ini mungkin pada 2025, 2026 atau 2027 dan layak menerima bantuan kewangan haji pada tahun-tahun itu."Tetapi apabila mereka ini membuat rayuan dan berjaya, polisi rayuan ialah mereka semestinya ada kemampuan atau istito'ah jadi perlu bayar penuh," katanya ketika sesi ramah mesra bersama jemaah haji di Ibu Pejabat Tabung Haji (TH) Mekah, Abraj Al-Janadriyah di sini, pada Rabu.Bayaran untuk jemaah haji Muassasah bagi kumpulan B40 yang pertama kali menunaikan haji tahun ini kekal pada kadar RM10,980 seorang, RM15,980 bagi M40 dan kumpulan T20 perlu membuat bayaran penuh.Tambah Mohd Na'im, terdapat 60,000 pendeposit Tabung Haji (TH) yang sedang menunggu giliran dan sanggup membayar jumlah penuh kos haji tetapi tidak terpilih pada tahun ini."Terdapat juga 69 jemaah haji B40 dan M40 yang menerima tawaran menunaikan haji pada tahun ini menolak bantuan kewangan kerana sedar bahawa istito'ah adalah asas wajib dalam menunaikan haji," katanya.


Pelarian Rohingya masuk IPT dengan tempat terhad - Khaled

PASIR GUDANG, 22 Jun - Masyarakat tidak perlu bimbang dengan kemasukan pelarian Rohingya ke institusi pengajian tinggi (IPT) tempatan untuk melanjutkan pengajian.Menteri Pendidikan Tinggi, Datuk Seri Mohamed Khaled Nordin berkata pelarian Rohingya yang masuk ke IPT sama ada awam atau swasta akan dinilai terlebih dahulu mengikut kelayakan dari segi akademik dan merit.

"Tidak semua etnik Rohingya seperti yang kita lihat di luar, ada di antara mereka yang berkelayakan. Malaysia sebuah negara yang ramai pelajar antarabangsa datang untuk belajar, jadi ada antaranya Rohingya."Sekiranya dia (Rohingya) berkelayakan, boleh bayar, mereka boleh memohon melanjutkan pelajaran ke IPT dalam bidang tertentu dengan tempat yang terhad dan IPTS memang terbuka," katanya selepas melakukan lawatan kerja di Politeknik Ibrahim Sultan, di sini.Beliau berkata demikian bagi mengulas kebimbangan orang ramai dengan langkah membenarkan pelarian Rohingya menyambung pengajian ke peringkat lebih tinggi di IPT tempatan.Tambah Mohammed Khaled, persepsi masyarakat perlu diperbetulkan terhadap isu peluang pelarian Rohingya menyambung pengajian di IPT.Katanya, selain sifat insan terhadap umat Islam ia juga memberi peluang kepada pelajar Rohingya apabila keluar nanti membentuk dan mendidik masyarakat mereka sendiri supaya tidak menimbulkan masalah.


Program Jualan Segar Pavilion Usahawan Ketengah dapat sambutan

DUNGUN, 22 Jun- Program Jualan Segar Pavilion Usahawan Ketengah anjuran Lembaga Kemajuan Tengah (KETENGAH), di perkarangan Galeri Pavilion Bandar Al Muktafi Billah Shah, Dungun, Terengganu mendapat reaksi positif orang ramai. Tinjauan mendapati orang ramai berpuas hati dengan kaedah jualan terutama harga yang berpatutan dan jauh lebih murah berbanding di pasaraya dan kedai runcit. Bagi Muhammad Muda, 65, harga yang lebih murah mendorongnya untuk mendapatkan barang keperluan di situ. Sebagai contoh, harga satu kilogram (kg) daging lembu dijual pada harga RM32 berbanding di tempat lain antara RM35 hingga RM36 manakala ayam segar pula dijual pada harga RM10 seekor. Sementara itu, Mohamad Noor Ali, 65, pula berkata, bekalan sayuran, kobis, tomato, ubi kentang, halia dan timun batang dijual dengan potongan harga antara lima hingga 20 peratus. Menurutnya, program yang dianjurkan KETENGAH dilihat bertepatan dalam mematuhi harga semasa. Kaedah jualan tersebut dapat membantu para pengguna untuk mendapatkan harga yang lebih murah ketika rakyat berdepan dengan sumber pendapatan yang terjejas. Pihak KETENGAH juga pernah beberapa kali melaksanakan program tersebut di Bandar Al-Muktafi Billal Shah, Dungun. Program yang bermula pada pukul 8.00 pagi hingga pukul 12.00 tengah hari itu, mendapat sambutan yang memberangsangkan oleh penduduk kampung berkenaan. Dengan adanya program jualan tersebut, pengguna juga mendapat produk segar terus dari ladang serta dapat menikmati tawaran harga lima hingga 20 peratus lebih murah berbanding yang dijual di premis serta pasar besar. KETENGAH juga berharap Program Jualan Segar itu dapat meringankan beban kepada para pengguna.


Tiada pelepasan cukai kepada OKU beli kenderaan bermotor

KUALA LUMPUR, 22 Jun - Kerajaan belum bercadang memberi rebat pelepasan cukai kepada golongan Orang Kurang Upaya (OKU) dalam kategori B40 dan M40 bagi pembelian kenderaan bermotor.Timbalan Menteri Kewangan, Steven Sim Chee Keong berkata bagaimanapun pengecualian cukai pendapatan sedia ada diberikan kepada OKU B40 dan M40 sebanyak RM400 bagi yang berpendapatan kurang RM35,000.

"Layanan cukai sedia ada dilihat memadai bagi meringankan beban golongan OKU bagi kategori B40 dan M40. Walau bagaimanapun, kerajaan akan sentiasa mengkaji dan menambah baik dasar percukaian sedia ada dari semasa ke semasa seiring dengan persekitaran ekonomi," kata Steven ketika menjawab pertanyaan Senator Isaiah D Jacob di Dewan Negara, hari ini.Tambah Sim, bagi perbelanjaan membeli peralatan sokongan asas pula golongan tersebut juga layak menerima potongan cukai sehingga RM6,000 dan tambahan RM6,000 lagi sekiranya berdaftar dengan Jabatan Kebajikan Masyarakat.


Hari Bertemu Rakyat: Selesai aduan rakyat dalam tempoh dua minggu- Ketua Menteri Melaka

(Ketua Menteri Melaka, Datuk Seri Ab Rauf Program Hari Bertemu Rakyat Kerajaan Negeri Melaka di MITC, Ayer Keroh hari ini)

AYER KEROH, 22 Jun- Jawapan atau maklum balas kepada segala aduan yang diterima pada Hari Bertemu Rakyat Kerajaan Negeri Melaka hari ini harus dikembalikan kepada pengadu dalam tempoh dua minggu.Ketua Menterinya, Datuk Seri Ab Rauf Yusoh berkata, jawapan perlu diberikan secara bertulis walaupun ia tidak dapat diselesaikan.Katanya, ia juga adalah Petunjuk Prestasi Utama (KPI) bagi jabatan-jabatan yang telibat dalam menyelesaikan segala aduan yang diajukan rakyat."Semua permasalahan akan diteliti akan dibawa ke mesyuarat- mesyuarat. Kita adakan Program Hari Bertemu Rakyat (Open Day) hari ini untuk memberi peluang kepada semua rakyat Melaka bersemuka dengan pemimpin Kerajaan Negeri daripada peringkat exco sehingga agensi-agensi kerajaan terlibat.“Penyelesaian ada dua, satu boleh diselesaikan dan satu tidak boleh diselesaikan, tetapi mereka tetap mendapat keputusan selepas dua minggu secara bertulis atas aduan mereka,” katanya.Beliau berkata demikian pada sidang media selepas Perhimpunan Bulanan Pentadbiran Kerajaan Negeri Melaka Bagi Bulan Jun 2023 dan Program Hari Bertemu Rakyat (Open Day) Kerajaan Negeri Melaka di Pusat Dagangan Antarabangsa Melaka (MITC) di sini, hari ini.

(Ketua Menteri Melaka, Datuk Seri Ab Rauf Yusoh)

Hadir sama Setiausaha Kerajaan Negeri, Datuk Wira Zaidi Johari; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin; Exco Pelancongan, Warisan, Seni dan Budaya negeri, Datuk Abdul Razak Abdul Rahman; Exco Sains, Teknologi, Inovasi dan Komunikasi Digital negeri, Fairul Nizam Roslan dan lain-lain barisan Exco serta Timbalan Exco Kerajaan Negeri.Sebanyak 67 jabatan dan agensi termasuk Jabatan Ketua Menteri, Jabatan Negeri Melaka, Jabatan Persekutuan Negeri Melaka dan Pihak Berkuasa Tempatan (PBT) menyertai program terbabit.Tambah Ab Rauf, program Hari Bertemu Rakyat berkenaan adalah platform orang ramai untuk berinteraksi dan mengajukan segala aduan secara terus bersama Ketua Menteri, Exco, Timbalan Exco dan Ketua-Ketua Jabatan terlibat.


Kamera badan: JPJ masih kaji penggunaan

KUALA LUMPUR, 22 Jun-Jabatan Pengangkutan Jalan (JPJ) kini di peringkat kajian kebolehlaksanaan berhubung penggunaan kamera badan atau BWC (Body Worn Camera) bagi anggota penguatkuasaan agensi itu.Timbalan Menteri Pengangkutan Datuk Hasbi Habibollah berkata kajian itu membabitkan pelaksanaan siri-siri Proof of Concept (POC) bagi mengkaji pelbagai aspek  melibatkan perundangan, pengoperasian, serta keberkesanan bagi meningkatkan integriti ketika melaksanakan aktiviti penguatkuasaan."Camera (BWC) atau Kamera Badan bagi anggota penguatkuasaan Jabatan Pengangkutan Jalan (JPJ) sememangnya sedang dalam penelitian Kementerian Pengangkutan (MOT). "MOT berpandangan bahawa penggunaan BWC bukan sahaja dapat meningkatkan integriti penguatkuasaan JPJ semata-mata, malah berupaya untuk melindungi anggota-anggota penguatkuasa JPJ daripada pelbagai tohmahan atau tuduhan oleh pihak yang tidak bertanggungjawab", katanya ketika soalan Senator Aziz Ariffin.Menurut Hasbi lagi, sehingga kini tiga buah syarikat yang menawarkan POC kepada JPJ dan dilaksanakan secara berperingkat.Kajian tersebut bakal berakhir pada 30 September depan dan laporan penuh akan dihantar ke MOT bagi proses selanjutnya.

(Timbalan Menteri Pengangkutan, Datuk Hasbi Habibollah/FOTO BERNAMA)


PADU mudahkan salur subsidi bersasar ikut kumpulan pendapatan

KUALA LUMPUR, 22 Jun-Pangkalan Data Utama (PADU) yang sedang dibangunkan kerajaan bakal memudahkan penyaluran subsidi bersasar mengikut kumpulan pendapatan.Timbalan Menteri Ekonomi, Datuk Hanifah Hajar Taib memaklumkan sidang dewan Negara, PADU akan mengintegrasikan seluruh pangkalan-pangkalan data kerajaan secara berpusat."PADU akan mengandungi profil maklumat individu dan isi rumah rakyat Malaysia."Di samping itu, PADU turut merangkumi pemboleh ubah seperti demografi, pendapatan pekerjaan, status, lokasi dan negeri dan rekod-rekod lain yang berkaitan sebagai rujukan sahih bagi pelaksanaan subsidi bersasar", katanya ketika menjawab pertanyaan Senator Datuk Seri Zurainah Musa mengenai penambahbaikan kumpulan pendapatan yang akan mengambil kira faktor kos sara hidup di luar bandar dan bandar mengikut negeri.Mei lalu, kerajaan bakal membangunkan sebuah pangkalan data utama (PADU) bagi mengumpul seberapa banyak maklumat sosio ekonomi isi rumah sekali gus membantu kerajaan mengagihkan subsidi dan bantuan dengan lebih berkesan.Jelas Perdana Menteri, Datuk Seri Anwar Ibrahim, PADU akan menjadi penyelaras data antara agensi-agensi sedia ada termasuk Jabatan Perangkaan Malaysia (DOSM).Anwar dilaporkan turut berkata PADU akan mengumpul maklumat di peringkat isi rumah yang meliputi bilangan isi rumah, rekod pendapatan, tanggungan anak mengikut peringkat pendidikan, lokasi dan bilangan kenderaan.PADU bakal diguna pakai bermula tahun hadapan.

(Timbalan Menteri Ekonomi, Datuk Hanifah Hajar Taib/FOTO BERNAMA)


Seorang lagi jemaah haji Malaysia meninggal dunia

MEKAH, 22 Jun- Seorang lagi jemaah haji Malaysia dilapor meninggal dunia pada 19 Jun lalu menjadikan angka kematian sehingga kini seramai dua orang.

Menteri Di Jabatan Perdana Menteri, Hal Ehwal Agama, Datuk Dr Mohd Na’im Mokhtar memaklumkan, kematian jemaah wanita itu dilaporkan di Hospital King Faisal disebabkan jangkitan kuman pada paru-paru.Jemaah wanita berusia 75 tahun itu dari Selangor."Saya dan pengurusan tertinggi Tabung Haji (TH) menyampaikan takziah kepada ahli kelluarga di tanah suci dan tanah air. Pihak TH akan melaksanakan badal haji untuk kedua-dua Almarhumah ini, Insyallah," katanya.

(Menteri Di Jabatan Perdana Menteri, Hal Ehwal Agama, Datuk Dr Mohd Na’im Mokhtar)

Pada 4 Jun lalu, seorang jemaah haji wanita dari Raub, Pahang berusia 57 tahun juga dilapor meninggal dunia di pusat rawatan TH akibat kegagalan jantung.Kedua-dua jenazah dikebumikan di tanah perkuburan syariee, Mekah.Sementara itu, semua 31,600 jemaah haji Malaysia telah tiba di Mekah, melalui 98 penerbangan sejak 21 Mei hingga semalam.Kumpulan jemaah yang terakhir seramai 299 orang selamat tiba di Lapangan Terbang Antarabangsa Jeddah, malam tadi waktu Arab Saudi.Semua jemaah kini ditempatkan di 9 maktab di Mekah, sementara menunggu waktu berwuquf di Arafah pada 8 Zulhijah iaitu pada Isnin depan.Dr Mohd Na’im berkata semua persiapan menjelang operasi masyair di Arafah, Mudzalifah serta Mina telah siap."Semua diingatkan untuk patuhi peraturan kerajaan Arab Saudi dan ikut arahan petugas TH. Pihak kami akan sentiasa pantau isu berkaitan keselamatan di tanah suci dari semasa ke semasa," katanya pada sesi ramah mesra bersama jemaah haji Malaysia di Abraj Jenadriah.


'Malaysia Techlympics' pelengkap kepada agenda STEM - MOSTI

KUALA LUMPUR, 22 Jun - Penubuhan 'Malaysia Techlympics' yang dilaksanakan Kementerian Sains, Teknologi dan Inovasi (MOSTI) merupakan pelengkap kepada agenda pendidikan Sains, Teknologi, Kejuruteraan dan Matematik (STEM) dalam memacu Revolusi Industri 4.0 (IR4.0).TImbalan Menteri MOSTI, Datuk Arthur Joseph Kurup berkata program itu berjaya mencatatkan penyertaan seramai 1.03 juta orang tahun lepas.

"MOSTI turut menggerakkan inisiatif ruang daya cipta (RDC) di daerah terpilih seluruh negara yang sehingga kini telah menjangkau 15,000 penduduk luar bandar. "RDC dibangunkan untuk memberi peluang dan pendedahan kepada golongan komuniti terutamanya dari kalangan pelajar, belia, usahawan PKS dan orang awam di luar bandar untuk memperolehi ilmu pengetahuan serta menggunakan peralatan teknologi berasaskan elemen sains, teknologi, inovasi dan ekonomi (STIE)," kata Arthur ketika menjawab soalan Senator Datuk Wira Dr Mohd Hatta Md Ramli di Dewan Negara, hari ini. Tambah Arthur, tahun ini, pelaksanaan program yang akan bermula Julai ini akan ditambah baik dengan mengguna pakai pengaplikasian teknologi terkini.


Projek rintis stesen minyak tanpa subsidi selamatkan hampir RM6 juta peruntukan

KUALA LUMPUR, 22 Jun-Hampir RM 6 juta peruntukan subsidi minyak diesel berjaya diselamatkan menerusi pelaksanaan projek rintis stesen minyak tanpa subsidi.Inisiatif itu melibatkan dua stesen minyak di Wang Kelian dan Padang Besar di Perlis yang telah mula dilaksanakan sejak Februari lalu.Timbalan Menteri Perdagangan Dalam Negeri dan Kos Sara Hidup, Senator Fuziah Salleh berkata inisatif tersebut berjaya mengekang ketirisan melibatkan penjualan minyak diesel kepada kenderaan asing."Dalam dua bulan pertama pelaksanaannya, kita dapati ada penurunan julan diesel dan RON 95 di stesen subsidi."Jumlah penjimatan sebanyak RM1.77 juta bagi diesel bersubsidi dan RM3.98 juta bagi RON 95."Terdapat peningkatan jualan di stesen minyak tanpa subsidi."Maknanya kenderaan asing tersebut boleh menerima kaedah ini memandangkan harga bahan bakar di Thailand adalah lebih mahal", katanya ketika menjawab pertanyaan Senator Hussin Ismail berkenaan mekanisme pelaksanaan stesen minyak tanpa subsidi serta mekanisme pengawalan minyak bersubsidi.Januari lalu, Kementerian Perdagangan Dalam Negeri dan Kos Sara Hidup (KPDN) memulakan inisiatif Projek rintis jualan minyak tanpa subsidi melibatkan RON95 dan diesel bagi kenderaan asing.Langkah itu diambil bagi mengekang isu ketirisan RON95 dan diesel bersubsidi di negeri-negeri berhampiran sempadan.Sementara itu, Fuziah berkata kementerian turut melaksanakan Ops Tiris sebagai satu lagi mekanisme untuk mengawal ketirisan subsidi bahan bakar.Sepanjang ia dilaksanakan pada 1 Mac hingga 31 Mei, sebanyak 6,571 pemeriksaan dilaksanakan.Hasil pemeriksaan terdapat 221 kes dengan nilai rampasan berjumlah RM5.41 juta dan 198 tangkapan.

(Timbalan Menteri Perdagangan Dalam Negeri dan Kos Sara Hidup, Senator Fuziah Salleh)


Parti politik bertanding PRN diminta jaga isu sensitiviti - Saifuddin Nasution

PUTRAJAYA, 22 Jun - Parti politik yang terlibat dalam Pilihan Raya Negeri (PRN) diingatkan agar tidak menyentuh isu sensitif melibatkan agama, raja dan kaum.Menteri Dalam Negeri, Datuk Seri Saifuddin Nasution Ismail berkata jika perkara tersebut berlaku menjelang PRN tidak lama lagi, Polis Diraja Malaysia (PDRM) akan mengambil tindakan undang-undang dan boleh disiasat di bawah Akta Hasutan 1948 dan Seksyen 233 Akta Komunikasi dan Multimedia 1998.

“Mana-mana parti (politik) bebas memberikan apa jua pandangan berbeza tidak kira sama ada pandangan terhadap kerajaan yang memerintah sekarang asalkan tidak menyentuh aspek 3R.“Berpolitik gaya 3R merupakan trend terkini yang saya lihat tidak ‘surut’ dan saya percaya ia akan berterusan menjelang PRN nanti,” katanya dalam sesi eksklusif editor media bersama Menteri Dalam Negeri di Kompleks Kementerian Dalam Negeri, di sini.Enam negeri yang akan mengadakan PRN ialah Kelantan, Negeri Sembilan, Selangor, Pulau Pinang, Kedah dan Terengganu.Tambah Saifuddin Nasution, Pasukan Khas 3R yang ditubuhkan sejak Mac lalu akan ditugaskan memantau perjalanan proses PRN sepanjang ianya berlangsung.“Saya percaya kepimpinan PDRM di bawah Tan Sri Razarudin Husain yang baru dilantik sebagai Ketua Polis Negara akan memberi tumpuan kepada trend berkenaan,” katanya.Sementara itu, mengulas mengenai persiapan PRN di enam negeri berkenaan, beliau berkata PDRM sentiasa berada pada tahap bersiap siaga dan mempunyai prosedur operasi standard (SOP) bagi menghadapi pilihan raya itu.“SOP berkenaan antaranya memberi jaminan keselamatan terhadap rakyat yang keluar mengundi, selain memastikan tidak berlaku pelanggaran undang-undang khususnya pada PRN,” katanya.


Operasi cari remaja hilang diteruskan

GERIK, 22 Jun- Operasi mencari dan menyelamat (SAR) seorang remaja lelaki berusia 17 tahun yang dilaporkan hilang di Kampung Tanjong Sejarah, Kampung Tawai di Gerik memasuki hari kedua.Mangsa Muhammad Naufal Adzimi Mohd Hariss yang mengalami masalah mental dikhuatiri telah hilang sejak Rabu.Menurut Ketua Operasi Jabatan Bomba dan Penyelamat Gerik, PBK II, Nizam Zakaria, operasi SAR pada hari ini dimulakan pada jam 10 pagi dengan dibantu dua ekor anjing dari Unit Anjing Pengesan (K9).Radius pencarian melibatkan enam kumpulan dilakukan sekitar dua kilometer dari lokasi terakhir motosikal mangsa ditemukan.Pada Khamis, pihak JBPM Gerik menerima laporan berhubung kejadian seorang remaja lelaki hilang pada 1.33 pagi.Lokasi terakhir mangsa dilihat di sekitar Kampung Ulu Kenderong, Jalan Air Bertam pada jam 9.00 pagi.

(Radius pencarian melibatkan enam kumpulan dilakukan sekitar dua kilometer dari lokasi terakhir motosikal mangsa ditemukan)


Cuaca panas, ada peningkatan penggunaan elektrik saran lebih berhemah - TNB

KUALA LUMPUR, 22 Jun-Tenaga Nasional Bhd (TNB) mengingatkan orang ramai untuk mengamalkan penggunaan elektrik secara berhemah sepanjang tempoh musim perayaan dan cuaca kering.Menerusi satu kenyataan, TNB memaklumkan sejak April lalu, penggunaan tenaga elektrik dikesan menunjukkan peningkatan."Cuaca kering dialami negara dengan purata hujan rendah sejak April dan diramalkan berterusan hingga Ogos, ditambah pula dengan musim perayaan Hari Raya Puasa, telah meningkatkan penggunaan tenaga elektrik", menurut kenyataan itu lagi."Bagi mengawal penggunaan tenaga, Tenaga Nasional Berhad (TNB) mengajak para pengguna agar lebih peka terhadap kaedah penggunaan setiap perkakas elektrik secara optimum, sekaligus mengelak penggunaan tenaga berlebihan", tambah kenyataan tersebut.TNB turut mengingatkan rakyat berkaitan amalan penggunaan elektrik berhemah bagi pelbagai peralatan termasuk di ruang tamu, di dapur, di bilik tidur dan bilik mandi dapat membantu menjimatkan penggunaan dan mengelak pembaziran tenaga. "Pengguna boleh melayari www.mytnb.com.my/energy-efficiency/home-energysavingstips/tips-tricks untuk mengetahui maklumat lanjut mengenai langkah penjimatan elektrik dengan bijak termasuk perkakasan seperti penyaman udara, kipas, lampu, mesin basuh, peti sejuk dan ketuhar gelombang serta bagaimana membuat pemilihan barangan elektrik yang cekap tenaga. Di samping itu, TNB turut menyarankan agar memantau penggunaan elektrik di kediaman yang menggunakan meter pintar bagi mengelakkan pembaziran menerusi aplikasi dan portal my TNB."Para pengguna digalakkan memuat turunkan aplikasi myTNB dan mendaftarkan akaun TNB mereka, sama ada premis dipasang meter pintar atau tidak, agar dapat mengenalpasti jumlahpenggunaan elektrik secara bulanan, melihat sejarah penggunaan elektrik dan mudah menyemak bil elektrik agar pelarasan penggunaan tenaga dapat dibuat sebelum bil bulanandikeluarkan. Maklumat lanjut mengenai langkah penjimatan elektrik dengan bijak boleh didapati menghubungi dan laman sosial TNB.


Agong, Permaisuri tiba di Madinah

KUALA LUMPUR, 22 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berangkat tiba di Kota Suci Madinah, Arab Saudi semalam.Pesawat khas yang membawa Seri Paduka berdua dan delegasi selamat mendarat di Lapangan Terbang Antarabangsa Putera Mohammad Abdulaziz pada 4 petang waktu tempatan (9 malam waktu Malaysia).“Keberangkatan tiba Seri Paduka berdua yang diiringi Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah, dan paduka-paduka anakanda disambut Gabenor Madinah Yang Amat Mulia Putera Faisal bin Salman Al Saud,” menurut catatan  Facebook Istana Negara hari ini.

Al-Sultan Abdullah dan Tunku Azizah dijadual berada di Madinah dan Mekah hingga 1 Julai untuk menunaikan ibadah haji.Kerajaan Arab Saudi mengumumkan hari Wukuf yang merupakan kemuncak haji adalah pada Selasa, 27 Jun, manakala Hari Raya Aidiladha disambut pada Rabu, 28 Jun.Umat Islam di Malaysia pula akan menyambut Aidiladha pada 29 Jun.


Durian PROSPEK Pedu tawar kelainan kepada penggemar durian

PADANG TERAP, 22 Jun- Durian PROSPEK Pedu boleh menjadi alternatif terbaharu kepada penggemar buah itu selain durian Batu Kurau, Balik Pulau atau Raub.Justeru, Kementerian Kemajuan Desa dan Wilayah (KKDW) menerusi Lembaga Kemajuan Wilayah Kedah (KEDA) memberi perhatian penuh kepada Projek Bersepadu Pembangunan Ekonomi Kampung (PROSPEK) termasuk membantu pengusaha terlibat.Timbalan Pengurus Besar (Operasi) KEDA, Khairul Azmeer Abu Bakar berkata, setakat ini KEDA telah membantu 312 pengusaha di bawah PROSPEK melibatkan 12 kampung di Mukim Pedu, Padang Terap.Kampung-kampung yang terlibat antaranya Kampung Padang Setol, Kampung Kuala Tekai, Kampung Pauh, Kampung Baru Seladang, Kampung Musa, Desa KEDA Bukit Kura, Kampung Lubuk Merbau, Kampung Buluh, Kampung Banggol Pong, Kampung Pinang, Kampung Tong Pelu dan Kampung Kepala Batas.Ia meliputi tanah seluas 259.706 hektar dengan hampir 20,000 pokok durian pelbagai jenis. "Umum kita ketahui tanaman durian di Pedu ni memang ada kelainan tersendiri dan juga merupakan salah satu industri yang semakin berkembang. Tugas KEDA kepada mereka ini adalah memberi input-input dan juga memperbaiki saliran-saliran dan sumber-sumber dalam kita menyuburkan dan meningkatkan lagi produktiviti pengeluaran durian yang mana ia bukan sekadar pusat pengeluaran durian tetapi menyumbang juga kepada agrpelancongan di daerah Padang Terap tu sendiri," katanya.

(Timbalan Pengurus Besar (Operasi) KEDA, Khairul Azmeer Abu Bakar)

Beliau berkata demikian semasa Pesta Durian PROSPEK Pedu di Dataran Dewan Kampung Seladang Rebah, Pedu, Padang Terap, Kedah. Untuk rekod, PROSPEK Pedu telah bermula pada tahun 2022 dengan tempoh pembangunannya sehingga 5 tahun dengan kos keseluruhan berjumlah RM8 juta.Projek ini bertujuan mengurangkan kadar kemiskinan luar bandar melalui program peningkatan pendapatan, meningkatkan kualiti hidup serta menaiktaraf kemudahan prasarana di kampung-kampung sedia ada.


Bursa Malaysia dibuka rendah

KUALA LUMPUR, 22 Jun- Bursa Malaysia dibuka rendah hari ini, mengambil petunjuk daripada Wall Street yang sekali lagi mencatatkan penurunan semalaman berikutan testimoni Pengerusi Rizab Persekutuan Amerika Syarikat (AS) Jerome Powell kepada Kongres AS yang cenderung menyebelahi kenaikan kadar faedah.Pada 9.05 pagi, FTSE Bursa Malaysia KLCI (FBM KLCI) susut 0.64 mata kepada 1,392.81 daripada 1,393.45 pada penutup hari Rabu.Indeks utama dibuka 1.33 mata lebih rendah pada 1,392.12.Di pasaran yang lebih luas, kaunter rugi mengatasi kaunter untung 117 berbalas 105, manakala 205 kaunter tidak berubah, 1,867 tidak diniagakan dan 19 yang lain digantung.Jumlah dagangan 123.60 juta unit bernilai RM42.25 juta.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata Wall Street mengalami kejatuhan apabila peniaga mencerna komen Powell yang membayangkan lebih banyak kenaikan kadar untuk membendung inflasi tahun ini.Sehubungan itu, Purata Perindustrian Dow Jones kerugian 102 mata manakala Nasdaq merosot 165 mata apabila hasil 10 tahun Perbendaharaan AS meningkat sedikit kepada 3.727 peratus.Di dalam negara, Thong menambah FBM KLCI ditutup pada paras tertinggi hampir satu bulan semalam disokong oleh komen terbaru Perdana Menteri Datuk Seri Anwar Ibrahim mengenai pasaran ekuiti."Kami menjangkakan sekiranya indeks berjaya kekal melepasi paras 1,390 hari ini, ia akan mencabar paras seterusnya 1,400 seterusnya. Justeru, kami percaya pengumpulan saham kewangan dan telekomunikasi akan berterusan selepas kegiatan jualan rancak baru-baru ini," katanya kepada Bernama.Dalam kalangan saham wajaran tinggi, CIMB susut tiga sen kepada RM5.22, Tenaga Nasional menambah tiga sen menjadi RM9.22 sementara Maybank, Public Bank dan IHH Healthcare tidak berubah, masing-masing mencatatkan RM8.74, RM3.91 dan RM5.87.Bagi saham aktif, Vinvest Capital dan Bintai masing-masing merosot setengah sen kepada tujuh sen dan 7.5 sen, Bumi Armada menokok satu sen menjadi 49.5 sen, Tanco naik setengah sen kepada 51.5 sen manakala Classita tidak berubah pada 9.5 sen.Di papan indeks, Indeks FBM Emas turun 3.86 mata kepada 10,246.60, Indeks FBMT 100 berkurangan 5.49 mata kepada 9,945.97 dan Indeks FBM Emas Syariah merosot 0.24 mata menjadi 10,516.16Indeks FBM 70 susut 11.36 mata kepada 13,466.52 tetapi Indeks FBM ACE naik 26.25 mata untuk mencatatkan paras 5,114.27.Mengikut sektor, Indeks Perkhidmatan Kewangan susut 3.07 mata kepada 15,469.22, Indeks Produk dan Perkhidmatan Perindustrian menyusut 0.27 mata menjadi 159.02 dan Indeks Perladangan susut 4.65 mata kepada 6,719.72 manakala Indeks Tenaga menambah 4.88 mata kepada 788.77.- BERNAMA


Penjawat Awam perlu cekap dan proaktif

KANGAR, 22 Jun-Penjawat awam perlu bertindak dan membuat keputusan dengan pantas dalam sesuatu urusan demi merealisasikan aspirasi kerajaan yang mengutamakan prestasi dan berpaksikan keutamaan kepada rakyat.Pemangku Raja Perlis, Tuanku Syed Faizuddin Putra Jamalullail bertitah, warga Pentadbir Universiti Awam perlu bertindak sebagai agen perubahan dan seterusnya berupaya mengetuai sesuatu perubahan khususnya dalam persekitaran yang tidak menentu.Pentadbir universiti merupakan teras kepada ekosistem universiti yang sama penting dengan peranan dan tanggungjawab para akademik. Kecemerlangan universiti juga bergantung kepada kecekapan pihak pengurusan dalam mentadbir dasar dan proses kerja di semua peringkat organisasi’.  Baginda berharap agar para pentadbir universiti melalui MASTI terus menerokai potensi dan peluang-peluang baharu dalam memperkasakan lagi bakat pentadbir seterusnya memberi manfaat kepada komuniti sejagat. Demikian titah baginda ketika merasmikan Majlis Santapan Budi Gemilang MASTI 2023’ yang dianjurkan oleh Majlis Persatuan Pentadbir Universiti Awam Malaysia (MASTI) di Hotel Seri Malaysia pada Rabu.


Fahami konsep beragama, elak terjebak ekstremisme agama

KUALA LUMPUR, 22 Jun - Konsep beragama perlu difahami dan diamalkan dengan pengertian yang sebenar bagi mengelakkan salah faham dan terjebak dalam ekstremisme agama.Antara yang perlu dielakkan ialah sikap pentingkan diri dan tidak mengamalkan kesederhanaan seperti yang diunjur akidah Ahli Sunnah Wal Jamaah.Mudir Akademi Pemikiran Turath Penggerak Du'at Falah Malaysia, Ustaz Ahmad Faiz Fateh Al-Azhari berkata memahami gagasan Madani perlu ditekankan dalam membimbing kefahaman masyarakat tentang teras pembinaan Malaysia Madani.

Katanya, dengan kefahaman yang jelas dapat melahirkan masyarakat yang mengamalkan kesederhanaan dan berpegang dengan asas akidah Ahli Sunnah Wal Jamaah."Maknanya kita tahu, pengetahuan kita itu menepati realiti dan kemudian daripada dalil, bukti-bukti, sumber-sumber yang sahih. Maka dengan kefahaman yang betul, ilmu yang betul, kita tahu konsep sebenar. "Selepas konsep yakin, datang konsep ihsan. Ihsan yang di maksudkan ialah kasih sayang, kita raikan kesemua manusia, kita tidak diskriminasi mana-mana bukan agama kita ataupun bukan kaum kita, raikan semua kaum kerana semua makhluk Allah SWT," katanya.Tambah Ahmad Faiz, sikap saling menghormati dan meraikan kepelbagaian mampu menjadi benteng kepada masyarakat dalam menentang ekstremis agama.


Kelindan lori maut tersepit

TELUK INTAN, 22 Jun-Seorang kelindan lori maut manakala pemandu lori cedera dalam satu kemalangan jalan raya di Jalan Sungai Manik, Teluk Intan awal pagi tadi.Jurucakap Jabatan Bomba dan Penyelamat Teluk Intan PBK II Wan Mohd Zakari Wan Mohd Nor memaklumkan kejadian berlaku kira-kira jam 2.29 pagi tadi. Kemalangan melibatkan sebuah lori tiga tan yang dipercayai telah melanggar belakang sebuah lori treler. Akibat pelanggaran itu, kelindan lori treler berkenaan tersepit dan terpaksa diselamatkan menggunakan peralatan khas oleh pihak bomba. Mangsa disahkan maut oleh petugas KKM dan diserahkan kepada pihak polis untuk tindakan lanjut.


Dua lemas akibat kepala air

HULU SELANGOR, 22 Jun-Percutian dua rakan di Air Terjun Kg Orang Asli Pertak Kuala Kubu Bharu petang semalam bertukar tragedi selepas kedua-duanya  lemas di bawa arus deras akibat kepala air.Penolong Pengarah Operasi Jabatan Bomba dan Penyelamat Malaysia (JBPM) Selangor, Mohamadul Ehsan Mohd Zain, berkata pihaknya menerima panggilan pada jam 5.30 petang.Beliau berkata, sepasukan tujuh anggota bersama jentera dari Balai Bomba dan Penyelamat (BBP) Kuala Kubu Bharu dikejarkan ke tempat kejadian.Mohamadul Ehsan berkata, operasi mencari dan menyelamat dilakukan anggota bertugas menerusi kaedah 'water surface searching'.Mayat mangsa pertama yang merupakan warga China, berusia 55 tahun ditemui di celahan batu manakala mayat mangsa kedua pula merupakan warga tempatan berusia 52 tahun ditemui tidak jauh dari tempat mayat pertama ditemuiMayat kedua-dua mangsa berkenaan  diserahkan Kepada Pihak Polis dan dihantar Ke Hospital Kuala Kubu Bharu bagi proses bedah siasat.

(Anggota bomba dan penyelamat masih meneruskan operasi mencari dan menyelamat mangsa yang masih hilang/FOTO RTM)


(Datuk Seri Muhammad Sanusi mengadakan sidang media selepas mesyuarat terakhir bersama barisan exco di Wisma Darulaman)

ALOR SETAR, 21 Jun- Tarikh pembubaran Dewan Negeri hanya akan diumumkan selepas mendapat perkenan daripada Sultan Kedah, Sultan Sallehuddin Sultan Badlishah, kata Menteri Besar Datuk Seri Muhammad Sanusi Md Noor."Cuma saya cadang hendak mengadap 25 Jun ini. Hendak cadang tarikh pembubaran bila Tuanku berkenanlah kalau Tuanku berkenan saya umumlah. Saya juga mohon Datuk Penasihat Undang-undang Negeri untuk menggariskan perkara-perkara yang boleh dilaksanakan sepanjang tempoh kerajaan sementara dan kita arahkan semua exco pulangkan kenderaan rasmi masing-masing," katanya dalam sidang media selepas mesyuarat terakhir bersama barisan exco di Wisma Darulaman di sini.Muhammad Sanusi berharap proses demokrasi sepanjang Pilihan Raya Dewan Negeri dan pembentukan kerajaan baharu berjalan lancar."Berkempenlah atas kapasiti dan kekuatan parti masing-masing dengan bertanding secara ‘anak jantan’ ."Jangan gunakan aset-aset kerajaan negeri untuk berkempen, termasuk dana kerajaan serta agensi dan jabatan kerajaan," tambah beliau.

(Datuk Seri Muhammad Sanusi Tarikh bubar Dewan Negeri Kedah selepas perkenan Sultan)


CPTPP bakal dimeterai UK dijangka Julai ini

(Pesuruhjaya Tinggi British ke Malaysia, Charles Hay)

KUALA LUMPUR, 21 Jun- Perjanjian Komprehensif dan Progresif bagi Perkongsian Trans-Pasifik (CPTPP) yang bakal dimeterai oleh United Kingdom (UK) dijangka akan berlangsung pada pertengahan Julai ini. Menteri Pelaburan, Perdagangan Dan Industri (MITI) Tengku Datuk Seri Zafrul Tengku Abdul Aziz, berkata pemeteraian tersebut akan merapatkan lagi hubungan Malaysia dan UK dalam pelbagai bidang.

(Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz/BERNAMA)

"Saya turut akan terlibat dengan CPTPP ini yang akan berlangsung pada pertengahan Julai di New Zealand. Saya percaya dengan penyertaan UK dalam CPTPP akan akan meningkatkan aliran perdagangan dan pelaburan antara kedua-dua negara", katanya kepada media selepas menghadiri Majlis Sambutan Pertabalan Raja Charles ke-3 dan Hari Keputeraan ke-75 Baginda. Manakala dalam majlis sama, Pesuruhjaya Tinggi British ke Malaysia, Charles Hay berkata, pihaknya berharap penglibatan UK dalam CPTPP dapat memperluaskan pasaran dagangannya dan mengeratkan lagi hubungan kedua negara. "Meningkatkan akses kepada pasaran yang lebih besar. Hubungan Malaysia dan UK juga penting memandangkan kami tidak pernah ada perdagangan bebas sebelum ini. Penyertaan UK dalam Perjanjian Komprehensif Dan Progresif Bagi Perkongsian Trans-Pasifik (CPTPP) yang Malaysia adalah antara ahlinya, merupakan perjanjian perdagangan pertama Malaysia dengan UK.


Konvensyen Madani, platform berkongsi naratif Kerajaan Perpaduan

SEREMBAN, 21 Jun- Majlis Pengurusan Komuniti Kampung (MPKK) Negeri Sembilan menyertai Konvensyen Madani yang berlangsung selama satu hari pada Rabu di Seremban.Menurut Menteri Besarnya, Datuk Seri Aminuddin Harun konvensyen itu bertujuan mendedahkan naratif pembentukan Kerajaan Perpaduan terutama di Negeri Sembilan dengan gabungan Pakatan Harapan dan Barisan Nasional untuk membentuk politik baharu yang lebih progresif dalam usaha memajukan negeri."Saya melihat bahawa apa yang penting sekarang untuk mereka sampaikan kepada golongan sasar mereka terutama masyarakat di kampung-kampung tentang gagasan Malaysia Madani," kata Aminuddin kepada pemberita pada Program Konvensyen Malaysia Madani di sini.Tambahnya, beliau turut berbesar hati menerima bantuan jentera dari mana-mana negeri yang ingin menabur bakti dalam kempen Pilihan Raya Umum (PRU) Dewan Undangan Negeri (DUN) ke-15 di negeri itu.Ia berikutan laporan media yang menyatakan bahawa Pengerusi Dua, Parti Keadilan Rakyat (PKR) Negeri Johor, Jimmy Puah Wee Tse bersedia menghantar jenteranya bagi membantu gerak kerja kempen di Negeri Sembilan.

(Menteri Besar Negeri Sembilan, Datuk Seri Aminuddin Harun)


Kenyataan Kok On terus dibidas

KUALA LUMPUR, 21 Jun- Tindakan Jurucakap Parti Gerakan DUN Sungai Pinang, Mok Kok On yang mempersoalkan tindakan kerajaan Persekutuan menambah jumlah penjawat awam mendapat kritikan pelbagai pihak.Presiden Kongres Kesatuan Pekerja-Pekerja Di Dalam Perkhidmatan Awam (CUEPACS), Datuk Adnan Mat berkata, penjawat awam terbahagi kepada sub sektor tersendiri mengikut kepakaran, tidak timbul isu lambakan pekerja. "CUEPACS merasakan amat terkilan apabila mengganggap anggota perkhidmatan awam itu sendiri sebagai beban kepada negara dalam bentuk sistem saraan dan kadar upah dan pencen yang ada ketika ini. "Amat tidak munasabah seorang ahli politik sentiasa memainkan isu perkhidmatan awam menjadi beban kepada kerajaan. Kami sebenarnya telah menyampaikan sistem penyampaian kerajaan kepada rakyat dengan begitu berkesan demi menjaga kedaulatan negara ini. Keselamatan dan ketenteraman seperti mana kita berada dalam COVID-19 yang melanda, demi memberi perkhidmatan yang terbaik kepada rakyat dan negara," kata Adnan kepada RTM di sini.

(Datuk Adnan berkata, penjawat awam terbahagi kepada sub sektor tersendiri mengikut kepakaran, tidak timbul isu lambakan pekerja)

Sementara itu, orang ramai yang ditemui RTM turut tidak bersetuju penjawat awam dikurangkan seperti yang dicadangkan Kok On.

"Jika nak kata kita tak nak bagi kerja begitu banyak kepada orang kita, kita nak kurangkan tenaga, tak boleh cuma kita boleh tambah baik," kata orang awam, Teh Syafiq Abdullah."Bagi pendapat saya, faktor pertama ekonomi, kalau diberhentikan serta-merta, kita kena fikir juga tanggungjawab, contoh ketua keluarga dia nak cari kerja mana? Sebab bagi saya, dalam situasi sekarang ni, memang susah nak cari kerja," kata penjawat awam, Alyani Hamid."Dengan adanya kerajaan sekarang ni, kita memerlukan kakitangan yang amat ramai sebab kakitangan ni dah mampu untuk membangunkan dan membina lagi negara kita yang masih lagi negara membangun, jadi memang memerlukan tenaga kerja yang banyak," kata Mohammad Hafzan Azmir.Sebelum ini Kok On menerusi hantaran di Facebook Gerakan Penang mendakwa, penjawat awam sedia ada adalah beban kepada negara dan perlu disemak semula.Beliau turut menggesa kerajaan mengecilkan pengambilan kakitangan awam bagi mengurangkan hutang negara.


Portal Vibes 2.0, pertingkat kecekapan perkhidmatan kebajikan veteran ATM

KUALA LUMPUR, 21 Jun- Kebajikan veteran Angkatan Tentera Malaysia (ATM) seperti kesihatan dan pendidikan terus diberi keutamaan.Timbalan Menteri Pertahanan, Adly Zahari berkata pihaknya sentiasa meningkatkan kecekapan serta keberkesanan penyampaian perkhidmatan kepada golongan itu. Antaranya menerusi pembangunan portal Veteran Integrated Benefit System (VIBES 2.0).

"Kita tingkatkan sistem data, kerana kita tahu kebajikan dan kesihatan banyak berkaitan juga dengan pangkalan data. Jadi oleh sebab itu di bawah Jabatan Hal Ehwal Veteran kita tingkatkan sistem data kita supaya data kita itu tepat tentang kedudukan veteran sedia ada. "Kita di Kementerian Pertahanan berusaha cari jalan penyelesaian kerana kita tahu soal veteran ini bukan saja soal pencen tapi isu paling besar adalah kebajikan" katanya kepada pemberita selepas merasmikan Pra-Pelanjaran Vibes 2.0 Go Live di ibu negara.Pembangunan sistem pengkalan data VIBES 2.0 merupakan sistem teras yang dibangunkan bagi kemudahan Veteran ATM dalam isu kebajikan golongan tersebut.


Johor sambut baik pelaksanaan Skim Perubatan Madani

JOHOR BAHRU, 21 Jun- Inisiatif rintis kerajaan menerusi Skim Perubatan Madani mampu mengurangkan beban kos rawatan dan menampung keperluan kesihatan golongan B40 khususnya di Johor.Pengerusi Jawatankuasa Kesihatan dan Perpaduan Johor, Ling Tian Soon berkata fasa awal program itu melibatkan 10 daerah termasuk Johor Bharu sekali gus mampu mengurangkan kesesakan di klinik kesihatan dan hospital awam."Sekarang cuma ada 33 klinik. Proses pendaftaran klinik perubatan swasta dalam senarai tersebut masih sedang berjalan dan mudah-mudahan selesa dalam masa terdekat.Kita akan mengemaskini senarai tersebut secepatnya," kata Ling kepada pemberita selepas merasmikan Unit Perubatan Nuklear di sebuah hospital swasta, di sini.Tambah beliau lagi, penerima Sumbangan Tunai Rahmah (STR) dalam kalangan B40 boleh mendapatkan rawatan pesakit luar kes akut percuma di 33 klinik perubatan swasta yang berdaftar di bawah program tersebut di Johor.


Kerajaan sementara, hanya guna kemudahan untuk tujuan rasmi - Aminuddin

SEREMBAN, 21 Jun- Barisan kepimpinan kerajaan sementara Negeri Sembilan, tidak akan menggunakan kemudahan dan fasiliti kerajaan negeri termasuk kenderaan rasmi semasa tempoh berkempen pada Pilihan Raya Umum (PRU) Dewan Undangan Negeri (DUN) akan datang.Bagaimanapun, kelonggaran diberikan sekiranya ia berkaitan tugasan rasmi.Menurut Menteri Besar, Datuk Seri Aminuddin Harun, walaupun tindakan itu tidak melanggar undang-undang, namun pihaknya tidak mahu menimbulkan prasangka terutamanya kepada rakyat."Kalau ikutkan kita boleh gunakan kenderaan tersebut sehingga hari terakhir tetapi itu yang kita bincang tadi. Insya-Allah minggu depan, kita buat keputusan tetapi untuk tujuan rasmi tiada masalah cuma dalam kita berkempen, kita kena elakkan menggunakan kenderaan rasmi," kata Aminuddin kepada pemberita dalam sidang media selepas mempengerusikan Mesyuarat Mingguan Exco, di sini.Dalam pada itu, Datuk Seri Aminuddin juga menjelaskan bahawa kenderaan rasmi kesemua barisan exco akan dipulangkan sejurus proses penamaan calon selesai bersama kemudahan pemandu.


Kajian terperinci dilaksana bendung keciciran pendidikan

IPOH, 21 Jun- Kajian terperinci bakal dilaksana bagi mengenal pasti faktor pelajar tidak mengambil peperiksaan Sijil Pelajaran Malaysia (SPM) di Perak.Exco Jawatankuasa Pendidikan, Pengajian Tinggi, Belia dan Sukan, Khairudin Abu Hanipah berkata, antara faktor yang dikesan ialah semakin ramai memilih untuk terus bekerja.Kajian itu sebagai langkah komprehensif bagi mengelak keciciran pendidikan."Kementerian Pendidikan mengambil pendekatan untuk mengkaji perkara ini sebab isu ini telah menampakkan ramai pelajar yang tercicir. Pihak Kementerian Pendidikan juga sedang mencari pelan intervensi bagi mengatasi masalah ini," kata Khairudin selepas melancarkan Program 3D (Read, Record and Reward) di Perpustakaan Awam Datuk Seri Husni di Chemor.Di Perak, 1,106 daripada keseluruhan 28,715 calon berdaftar SPM 2022 direkodkan tidak hadir peperiksaan itu.

(Khairudin berkata kajian terperinci dilaksana bendung keciciran pendidikan)


Bantu masyarakat Orang Asli dapatkan dokumen pengenalan diri

GUA MUSANG, 21 Jun- Lebih 1,000 penduduk Orang Asli suku kaum Temiar di Pos Simpor dan Pos Gob di Gua Musang, Kelantan menerima manfaat menerusi Program Outreach dan Kembara Mesra Rakyat.

Timbalan Pengarah Jabatan Kemajuan Orang Asli (JAKOA) Kelantan dan Terengganu, Roslina Bun berkata program itu antara lain memberi peluang kepada mereka mendaftar untuk memiliki dokumen pengenalan diri.Ia dianjurkan oleh JAKOA dengan kerjasama beberapa agensi lain termasuk Jabatan Kebajikan Masyarakat, Jabatan Pendaftaran Negara, Kementerian Kesihatan dan Pusat Khidmat DUN Nenggiri."JPN sangat perlu penglibatan mereka bagi mengenal pasti anak yang masih belum mempunyai sijil lahir dan kad pengenalan dan ada masalah lambat daftar kelahiran. "Objektif yang pertama sekali kita nak jalinkan hubungan antara masyarakat d1engan agensi kerajaan dan juga memastikan penduduk kampung ini mempunyai sijil lahir dan juga kad pengenalan kerana kita dapati masalah ini jadi isu besar kepada kami," kata Roslina kepada media di sini. Selain urusan dengan jabatan kerajaan turut diadakan aktiviti sukaneka dan penyampaian bantuan beras dan makanan.Program itu berlangsung selama tiga hari.

(Roslina berkata program itu antara lain memberi peluang kepada mereka mendaftar untuk memiliki dokumen pengenalan diri)


Budayakan amalan membaca lahirkan generasi berfikiran kritis

(Datuk Seri Dr Wan Azizah ditemu bual selepas menyampaikan sumbangan pada majlis Sumbangan Murid Cemerlang SPM 2022 dan Bantuan Khas Murid sekolah sekitar Parlimen Bandar Tun Razak/BERNAMA)

KUALA LUMPUR, 21 Jun- Golongan muda perlu memiliki daya intelektual yang tinggi dan membudayakan amalan membaca bagi melahirkan generasi yang berfikiran kritis.Isteri Perdana Menteri, Datuk Seri Dr Wan Azizah Wan Ismail merangkap Ahli Parlimen Bandar Tun Razak berkata, ciri-ciri itu melahirkan modal insan yang kuat sekali gus memastikan negara terus maju."Kita hendak juga kalau boleh budak-budak graduan ini mempunyai bukan sahaja intelektual tetapi juga cara fikiran yang lebih kritis dan juga boleh menentukan yang mana yang baik dan yang buruk," kata Wan Azizah ketika berucap di majlis penyampaian sumbangan Murid Cemerlang SPM 2022 dan Bantuan Khas Murid sekolah sekitar Parlimen Bandar Tun Razak di sini.Sumbangan bernilai RM100,000 ditaja Yayasan Bank Rakyat untuk seribu pelajar melibatkan 14 sekolah sekitar Bandar Tun Razak.


(Sultan Terengganu rasmi Mushaf Sultan Mizan Zainal Abidin)

KUALA TERENGGANU, 21 Jun- Mushaf Sultan Mizan Zainal Abidin dilancarkan hari ini.Sultan Terengganu, Sultan Mizan Zainal Abidin  berkenan merasmikan mushaf berkenaan yang  beridentitikan hiasan Terengganu.Baginda bertitah penghasilan Mushaf Sultan Mizan Zainal Abidin ini adalah yang terbaharu selepas penulisan terakhir oleh Almarhum Sultan Zainal Abidin III pada 1890 iaitu kira-kira 120 tahun lalu.Titah baginda Kesultanan Terengganu sejak dahulu lagi amat sinonim dan tersohor dalam menaungi aktiviti penulisan mushaf (naskah al-Quran bertulis tangan).Mushaf Terengganu bukan sekadar penukilan semata-mata malah ia turut diakui pengkaji mempunyai keunikan , motivasi dan nilai tersendiri.Tulisannya lebih kemas dan mewah dengan perada emas serta kaya dengan lorekan seni bina rumah Terengganu yang bermotifkan bunga-bungaan.Ia sekali gus menggambarkan nilai tatatertib kehidupan dan budaya bangsa Melayu Terengganu.Penulisan Mushaf Sultan Mizan Zainal Abidin dilakukan pasukan khas terdiri anak jati Terengganu yang diketuai Ahmad Zafuan Datuk Embong dibantu Mohd Shafeq Mohamad, Ahmad Nashidi Ismail, Nurul Ain Ruslan dan Nurhasma Saira Ahmad.Baginda bertitah selepas perasmian mushaf berkenaan di Istana Syarqiyyah Kuala Terengganu.Turut berangkat Sultanah Terengganu Sultanah Nur Zahirah , Yang Dipertuan Muda Terengganu, Tengku Puteri Utama Raja, Tengku Seri Setia Mahkota Raja dan Tengku Puteri Daulath Raja.Hadir sama Menteri Besar Terengganu Datuk Seri Dr Ahmad Samsuri Mokhtar.Sultan Mizan juga berkenan menyampaikan mushaf kepada masjid terpilih seluruh negeri dan Pegawai Agama Daerah.

(Mushaf Sultan Mizan Zainal Abidin dilancarkan hari ini)


Penjawat awam perlu cekap, proaktif dalam setiap tindakan

(Tuanku Syed Faizuddin Putra berkenan merasmikan majlis Santapan Budi Gemilang MASTI 2023 di Kangar/Media Istana Arau)

KANGAR, 21 Jun- Penjawat awam perlu menghayati nilai iaitu perlu bertindak dan membuat keputusan dengan pantas dalam sesuatu urusan demi merealisasikan aspirasi kerajaan yang mengutamakan prestasi dan berpaksikan keutamaan kepada rakyat.Dalam usaha mencapai nilai kepantasan dalam melaksanakan tugas, penjawat awam perlu memiliki beberapa kompetensi yang seiring dengan keperluan semasa.

Pemangku Raja Perlis, Tuanku Syed Faizuddin Putra Jamalullail bertitah, warga Pentadbir Universiti Awam perlulah bertindak sebagai agen perubahan dan seterusnya berupaya mengetuai sesuatu perubahan khususnya dalam persekitaran yang tidak menentu.

(Pemangku Raja Perlis, Tuanku Syed Faizuddin Putra Jamalullail/Media Istana Arau)

Pentadbir universiti merupakan teras kepada ekosistem universiti di mana ia adalah sama pentingnya dengan peranan dan tanggungjawab para akademik. Kecemerlangan universiti juga bergantung kepada kecekapan pihak pengurusan dalam mentadbir dasar dan proses kerja di semua peringkat organisasi’.   Baginda berharap agar para pentadbir universiti melalui MASTI terus menerokai potensi dan peluang-peluang baharu dalam memperkasakan lagi bakat pentadbir seterusnya memberi manfaat kepada komuniti sejagat. Demikian titah baginda ketika merasmikan Majlis Santapan Budi Gemilang MASTI 2023 yang dianjurkan oleh Majlis Persatuan Pentadbir Universiti Awam Malaysia (MASTI) di Kangar.


Tiada dokumen sah, cubaan seludup burung kakak tua gagal

JOHOR BAHRU, 21 Jun- Jabatan Perhilitan Johor mematahkan cubaan menyeludup masuk 11 ekor burung kakak tua, dari Singapura di Kompleks Kastam, Imigresen dan Kuarantin (CIQ), Bangunan Sultan Iskandar (BSI), Johor Bahru, pukul 7.30 malam, 31 Mei lalu,Rampasan dilakukan selepas maklumat diterima oleh Jabatan Kastam Diraja Malaysia (JKDM) berkenaan seorang lelaki warga Singapura yang membawa burung berkenaan dalam keretanya.Suspek cuba menyeludup empat ekor Burung Ara, tiga ekor Blue and Gold Macaw, seekor Yellow Headed Amazon dan tiga ekor Scarlet Macaw.Semakan mendapati suspek tidak memiliki sebarang dokumen sah memiliki burung eksotik tersebut.Turut disita dan dilucut hak, 10 kotak kayu, sebuah sangkar, telefon bimbit dan peralatan membela burung.Sementara itu, suspek juga didenda RM80,000 dan dipenjara tujuh hari oleh Mahkamah Sesyen Johor Bahru, 7 Jun lalu selepas mengaku bersalah atas kesalahan itu.Kes berjalan mengikut Seksyen 60 (1) (A) dan Seksyen 68 (1) (A) Akta Pemuliharaan Hidupan Liar (Pindaan) 2022.

(Kesemua barang rampasan disita dan dilucut hak)


Pendaftaran program eBeliaRahmah dibuka Isnin depan

KUALA LUMPUR, 21 Jun- Pendaftaran bagi program eBeliaRahmah yang memperuntukkan kredit e-tunai RM200.00 akan dibuka mulai 26 Jun 2023 (Isnin) pada pukul 8.00 pagi.Inisiatif berkenaan membabitkan belia berumur 18 hingga 20 tahun atau pelajar sepenuh masa yang menuntut di institut pengajian tinggi (IPT).Kementerian Kewangan menerusi kenyataan memaklumkan, tempoh pendaftaran dan tuntutan eBeliaRahmah akan bermula 26 Jun hingga 22 Ogos 2023.Belia yang layak boleh mendaftar melalui salah satu daripada tiga penyedia perkhidmatan e-dompet iaitu Boost, Setel dan Touch ‘n Go eWallet.

Kredit eBeliaRahmah serta manfaat padanan daripada penyedia perkhidmatan e-dompet boleh dibelanjakan secara luar talian hingga 31 Ogos 2023.Kredit tersebut boleh dimanfaatkan di peruncit atau peniaga yang menerima pembayaran melalui kod QR DuitNow menerusi salah satu perkhidmatan e-dompet terbabit.Program eBeliaRahmah yang merupakan inisiatif menerusi Belanjawan 2023 Malaysia Madani memperuntukkan RM400 juta dan memberi manfaat kepada 2 juta belia.


Pengurusan mualaf: MAIWP peruntuk lebih RM6 juta

KUALA LUMPUR, 21 Jun- Majlis Agama Islam Wilayah Persekutuan (MAIWP) memperuntukkan sebanyak RM6.48 juta bagi pengurusan mualaf sepanjang tahun ini. Menurut Timbalan Pengarah Operasi Jabatan Agama Islam Wilayah (JAWI), Mohd Fadzil Abu Kasim, sebanyak RM1.88 juta daripada jumlah itu dibelanjakan untuk pembayaran saguhati kehadiran pelajar Kelas Pengajian Mualaf JAWI di Kuala Lumpur, Putrajaya dan Labuan."Amat bersyukurlah sebab MAIWP telah membina kompleks Darul Hidayah ini dan menyerahkan kepada JAWI untuk kita urus tadbir kelas-kelas pengajian untuk saudara saudara baharu ataupun kelas-kelas pengajian Islam untuk mualaf."Kewujudan kompleks Darul Hidayah amat memberi kesan kepada usaha kita untuk memberi pendedahan memberi pengajaran agama kepada mualaf untuk mereka lebih memahami dan menghayati Islam sebagai cara hidup," kata Mohd Fadzil selepas merasmikan Majlis Apresiasi Kelas Pengajian Mualaf di Kompleks Darul Hidayah di ibu negara. Selain Kompleks Darul Hidayah, kelas pengajian mualaf juga diperluas di tujuh buah masjid terpilih sekitar ibu negara bagi membuka lebih banyak peluang pembelajaran tentang ilmu asas Islam kepada para mualaf. Sebanyak 33 pelajar memperoleh Sijil Tamat Pengajian manakala 21 orang daripadanya menetima anugerah kategori cemerlang dan terbaik.Penganjuran majlis yang dilaksanakan semenjak tahun 2018 itu dilihat mampu memberi suntikan semangat dan galakan kepada para pelajar untuk lebih giat berusaha meningkatkan tahap pencapaian masing-masing dalam pengajian agama Islam."Dekat Kedah ini saya rasa tidak susah, tempoh mereka 1 tahun 6 bulan sahaja. Tapi dalam tempoh itu malam pun ada belajar. Sini ustaz ustazah semua banyak bagus. Saya dapat banyak ilmu," kata penerima Anugerah Pelajar Terbaik Keseluruhan (Mualaf Lelaki, Muhammad Sugumaran Rajagopal.

(MAIWP memperuntukkan sebanyak RM6.48 juta bagi pengurusan mualaf sepanjang tahun ini)


SK Pulau Pababag terima peruntukan jaket keselamatan baharu - KPM

KUALA LUMPUR, 21 Jun- Kementerian Pendidikan Malaysia (KPM) telah menyalurkan peruntukan sebanyak RM3,750 kepada Sekolah Kebangsaan Pulau Pababag, Semporna untuk tujuan perolehan jaket keselamatan baharu.Pembelian tersebut akan memanfaatkan keselamatan 23 orang murid dan seorang guru sekolah itu susulan kejadian runtuhan jeti pada awal tahun lalu yang melibatkan murid sekolah tersebut."JPN Sabah sedang dalam proses melaksanakan perolehan jaket keselamatan dan dijangka akan diagihkan ke sekolah tersebut selewat-lewatnya Ogos 2023.Bagaimanapun, sekolah tersebut telah mempunyai jaket keselamatan sedia ada untuk penggunaan murid dan guru. Ini adalah tambahan untuk tukar ganti. Berhubung isu ini, KPM sentiasa memantau status terkini perolehan jaket keselamatan yang dilaksanakan oleh JPN terlibat," kata Lim Hui Ying di Dewan Negara, hari ini, menjawab pertanyaan Senator Puan Norita Sual.Beliau turut memaklukan kepada sidang Dewan Negara, KPM turut memperuntukan sejumlah RM1.38 juta pada tahun ini untuk perolehan bantuan jaket keselamatan bagi sekolah-sekolah di sembilan buah negeri yang memerlukan.

(Januari lalu, lebih 20 murid SK Pulau Pababag, Semporna terjatuh ke dalam laut akibat jeti runtuh/Fail)


KKM komited realisasi RUU Kawalan Produk Merokok

KUALA LUMPUR, 21 Jun- Kementerian Kesihatan komited memastikan Rang Undang-Undang (RUU) Kawalan Produk Merokok Demi Kesihatan Awam 2023 diluluskan di Parlimen.Menurut Timbalan Menteri Kesihatan, Lukanisman Awang Sauni, langkah itu penting bagi memastikan kawalan terhadap produk merokok termasuk rokok elektronik atau vape serta pelaksanaan peruntukan Generasi Penamat Rokok (GEG)."Komitmen KKM adalah amat tinggi dalam melaksanakan Kawalan Produk Merokok Demi Kesihatan Awam 2023. Kami mahu melihat RUU ini dapat dibentangkan dan diluluskan dalam mewujudkan kawalan.Selain itu, kementerian akan sedaya upaya memastikan segala pandangan ahli parlimen akan diambil berat," kata Lukanisman di Dewan Negara, hari ini.Beliau menjawab pertanyaan Senator Datuk Lim Pay Hen.Pelaksanaan RUU itu katanya perlu disegerakan memandangkan peningkatan pengguna rokok elektrik dalam kalangan remaja dan wanita semakin meningkat.

(Timbalan Menteri Kesihatan, Lukanisman Awang Sauni)


Fahmi ucap takziah pemergian Rohana Jalil

KUALA LUMPUR, 21 Jun- Menteri Komunikasi dan Digital, Fahmi Fadzil merakamkan ucapan takziah kepada keluarga penyanyi popular era 80an, Rohana Jalil yang meninggal dunia semalam.Menerusi hantaran di Facebook Fahmi turut mendoakan ahli keluarga Allahyarham tabah dengan ujian ini.Rohana atau nama sebenarnya Dara Abdul Jalil dilaporkan menghembuskan nafas terakhir di sisi keluarga.Allahyarham, 68 tahun, meninggal dunia di Hospital Canselor Tuanku Muhriz Universiti Kebangsaan Malaysia (UKM) pada pukul 11.33 malam.Beliau meninggalkan suami dan tiga anak perempuan.Warisnya memaklumkan Rohana bertarung nyawa melawan kanser usus sejak dua bulan lalu.Beliau dirawat di hospital sejak April disebabkan kebocoran usus dan terpaksa diletakkan di wad pemantauan.

(Menerusi hantaran di Facebook Fahmi turut mendoakan ahli keluarga Allahyarham tabah dengan ujian ini)


KUANTAN, 21 Jun- Jabatan Kesihatan Negeri Pahang melalui Cawangan Penguatkuasaan Farmasi (CPF Pahang) proaktif menjalankan pemantauan dan serbuan terhadap penjual-penjual ubat tidak berdaftar dan kosmetik tidak bernotifikasi di negeri itu.Dalam tempoh 2018 hingga 2022, sebanyak 114,430 ubat tidak berdaftar dan kosmetik tidak bernotifikasi berjaya dirampas.Pengarah Kesihatan Pahang, Datuk Dr. Nor Azimi Yunus berkata, serbuan yang dilakukan itu melibatkan 382 premis dengan nilai rampasan RM3 juta membabitkan 311 kes termasuk kesalahan bawah Akta Racun.Antara barangan lain yang turut dirampas ialah peranti digital seperti komputer peribadi, komputer riba dan telefon bimbit yang digunakan sebagai medium untuk memasarkan produk.Daripada jumlah itu, daerah Jerantut merekodkan nilai rampasan tertinggi iaitu sebanyak RM1 juta.Manakala setakat Jun tahun ini, sebanyak 42 premis telah diperiksa melibatkan rampasan 13,340 unit ubat tidak berdaftar dan kosmetik tidak bernotifikasi betnilai RM230,000."Kenapa kita tidak galakkan pengguna kita memilih ubat-ubat yang tidak berdaftar seperti yang kalau kita tengok ubat seperti ini yang banyak sangat berada di pasaran terbuka sama ada di kedai kopi sebagainya."Kerana kita khuatir bahan yang ada dalam ini kebiasaan kita temukan adalah bahan steroid yang boleh menyebabkan komplikasi-komplikasi lain seperti kegagalan buah pinggang dan begitu juga dengan penggunaan ubat-ubat ataupun kosmetik yang tidak bernotifikasi."Yang kita rasa sepatutnya kita elak sebagai pengguna adalah penggunaan hydroquinone yang selalunya terdapat dalam kosmetik-kosmetik yang tidak bernotifikasi. Penggunaan ubat-ubat ataupun penggunaan bahan 'hydroquinone' itu sebenarnya tidak bagus untuk pengguna dan boleh berisiko untuk mendapat kanser," kata Nor Azimi dalam sidang media Pelancaran Sahabat Ubat Pahang (SOBAT) di sini.

(Datuk Dr. Nor Azimi berkata CPF Pahang pantau jualan ubat tidak berdaftar)

Sementara itu katanya, bagi membantu pengguna mengenal pasti produk ubatan dan kosmetik berdaftar, CPF Pahang telah melaksanakan inovasi berasaskan laman sesawang yang digelar SOBAT Pahang.SOBAT Pahang merupakan pusat sehenti satu untuk memudahkan orang awam menyalurkan aduan kepada CPF Pahang dan mendapatkan maklumat berkenaan ubat berdaftar dan kosmetik bernotifikasi.Orang awam hanya perlu mengimbas kod QR untuk mengakses pautan SOBAT Pahang. Kos QR tersebut telah diedarkan di premis-premis farmasi komuniti dan klinik perubatan swasta,  dan akan diperluas ke seluruh negeri Pahang.